ועדת הכלכלה, כנסת 23, פרוטוקול מספר 109, 2020-11-09 10:10

יעקב מרגי: שלום לכולם, אני מתכבד לפתוח את ישיבת הכלכלה של ועדת הכנסת בנושא הצעת חוק הגז הפחמימני המעובה, התש"ף-2020.

יעקב מרגי: כיו"ר ועדת הכלכלה אני חייב לפתוח בעניין הבא.

יעקב מרגי: לפני כשבועיים או קצת יותר הייתה תקרית לא נעימה כאן בוועדת הכלכלה כשחבר כנסת התפרץ כלפי נושא משרה במשרד הבריאות, במקרה זה פרופ' איתמר גרוטו, שיש לנו היכרות רבת שנים איתו בוועדות הכנסת עוד לפני הקורונה בתחומים מקצועיים ואיכותיים רבים.

יעקב מרגי: התלהטו הרוחות, חבר הכנסת הרים את קולו, הפרופסור קצת כעס והתנהג בצורה שבדרך כלל הוא לא נוהג להתנהג בה, ונאמרה אמירה על ידי, אמירה שאם קשה לו אז שייקח חופשה שנתית או יצא לחל"ת.

יעקב מרגי: אמרתי זאת מתוך הערכה והכרה בכך שמתוקף תפקידו הוא נמצא בעין הסערה כבר כמעט תשעה חודשים מבוקר עד לילה, ופה חברי הכנסת לא כל כך ידעו לשים את הקו בצורה עדינה.

יעקב מרגי: לעיתים הוא היה צריך להגן על החלטות שלא הוא קיבל, לעיתים גם בניגוד להמלצות שלו.

יעקב מרגי: כלומר הוא היה צריך להגן על מי שקיבל החלטות הפוכות ממנו.

יעקב מרגי: אני חושב שזה לא היה מכובד להביא אותו לסיטואציה ההיא, ואני גם הערתי לחבר הכנסת באותו הרגע, אבל זה קרה כל כך מהר...

יעקב מרגי: למי שזוכר, אני גם אמרתי לבחורה שהייתה איתנו בזום שתנתק אותו כדי למנוע את המשך ההתבזות.

יעקב מרגי: אני רוצה לומר לו מכאן שוועדת הכלכלה מעריכה את עבודתו ומוקירה אותו ואת מסירותו.

יעקב מרגי: אני אומר לעצמי ולחברי הכנסת: עם כל הלהט ועם כל הרצון לעשות דברים, גם אם הם לשם שמיים ומתוך כוונה טובה – ולעיתים לצערי הרב זה לא לשם שמיים אלא כדי לתפוס יותר ויותר כותרות – צריך לשמור על כבודם של שליחי ציבור שמגיעים לכאן לוועדות.

יעקב מרגי: הם מגיעים לוועדות, עוזבים את עבודתם, עוזבים את המשימות שיש להם, ומגיעים לפה לתת לנו תשובות.

יעקב מרגי: הם לא נגדנו ואנחנו לא נגדם.

יעקב מרגי: מצאתי לנכון לומר את זה כדי שלא ישתמע אחרת.

יעקב מרגי: התקשורת היא לא תכלית הכול, אבל זה הכלי שמגיע להכי הרבה, ושלא בגלל להט כזה או אחר.

יעקב מרגי: ..

יעקב מרגי: אז הינה, גם ועדות הכנסת יודעות לשמור על כבודם של עובדי מדינה, עובדי ציבור, וכך צריך לעשות, ומי שעוקב אחרי הדיונים שלי רואה שבדרך כלל אני לא נותן לחברי הכנסת להשתלח בהם.

יעקב מרגי: הם באים לפה, מוסרים את העמדה המקצועית של המשרד, ואפשר לא להסכים על זה, אפשר אפילו להתפוצץ מזה, אבל עדיין צריך לשמור על צלם אנוש ולדבר בכבוד.

יעקב מרגי: זה לגבי פרופ' איתמר גרוטו.

יעקב מרגי: אני מקווה שהוא יחזור בו מהחלטתו וימשיך בתפקיד, כי אני חושב שהוא ואחרים שהם מקצועיים ומקצוענים תורמים לשירות הציבורי.

יעקב מרגי: אני עובר לנושא השני, סעיף 25א.

יעקב מרגי: האם אתם רוצים לקיים עליו דיון ולקבל החלטה היום, או שאתם רוצים להתגבש יותר בעניין?

יעקב מרגי: אני אגיד שזה עלה בדיון, והציגו את הנושא לא בהיבט של לקיחת אחריות במובן הכבד של הדבר, אלא יותר בהיבט...

יעקב מרגי: אם אתם זוכרים את הדו-שיח, אני אמרתי: מה אכפת לך, מורידים לך בדיקה.

יעקב מרגי: אנחנו התמקדו במחשבה שלנו רק בקטע של עידוד התחרות, אבל בקטע של האחריות, כשאתה יושב ובודק את זה, האמת היא נכונה: אם אני מתנתק מהבניין ואני כבר לא מספק לו גז ואני הצגתי לספק החדש את כל המסמכים שנעשו עד עכשיו בבניין הזה – מאותו רגע אני לא יכול לקחת אחריות.

יעקב מרגי: יש אצלם מושג שנקרא "היד האחת".

יעקב מרגי: לחז"ל יש מושג בנושא הזה: "קידרא דבי שותפי – לא חמימא ולא קרירא".

יעקב מרגי: קדרה ששניים שותפים לה היא לא חמה ולא קרה.

יעקב מרגי: חן, אני שואל אותך שאלה: אתה רוצה לקיים דיון עכשיו ולגמור עם זה?

יעקב מרגי: זה יהיה קצר, זה לא יהיה ארוך.

יעקב מרגי: אלא אם את רוצה להתגבש עוד יום על זה.

יעקב מרגי: הרי ממילא העבודה על החוק הזה היא עוד רבה.

יעקב מרגי: מה שתחליט.

חן בר יוסף: אנחנו חושבים שיהיה יותר נכון לקיים שיח ממוקד ולהגיע לנוסח מסוכם.

יעקב מרגי: אני אומר לך, גם על דעת חבריי, שאנחנו בוועדה לא חיים עם זה טוב, ואנחנו נסיר את האחריות מהספק ה - - -

חן בר יוסף: ברור.

יעקב מרגי: זה הרי הגיוני.

יעקב מרגי: אם הוא ביצע את הבדיקות, עשה הכול, יש לו את כל האישורים, אז מרגע שהוא עזב את הנכס זה צריך להיות ככה.

יעקב מרגי: אני רק אומר לך, אם אתה רוצה להתמודד עם זה עכשיו, בוא נתמודד עם זה עכשיו ונגמור עם זה, כולל נוסח; אם אתה רוצה להתגבש ולהמשיך להידבר, גם עם זה אין לי בעיה.

יעקב מרגי: אבל זה יהיה בדיון הבא, לא בעוד מספר דיונים.

יעקב מרגי: בדיון הבא זה יהיה קצר ולעניין ונחתוך את הסוגיה הזאת.

חן בר יוסף: אני חושב ששווה שנתבשל עם זה עוד קצת.

איתי עצמון: אני רוצה גם להוסיף שיכול להיות שהשינויים, ככל שהמשרד יחליט לקבל כאלה, ידרשו דיון מחדש בסעיף 25, שכבר אושר.

איתי עצמון: לכן אני חושב שזה רעיון טוב לדחות את הדיון בסוגיה הזאת לדיון הבא.

יעקב מרגי: ייפתח דיון.

הילה שי וזאן: אני באתי רק בשביל זה.

יעקב מרגי: אז סיימנו?

יצחק פינדרוס: יש שני נושאים - - -

יעקב מרגי: אבל אין על זה דיון היום.

יעקב מרגי: כשנגיע ל-25.

יצחק פינדרוס: אז אתם מדלגים על 25 ועוברים ל-26?

איתי עצמון: הדיון בסעיפים 25 ו-25א יהיה בשבוע הבא.

חן בר יוסף: אנחנו יכולים להתחיל מ-25ב.

יעקב מרגי: בבקשה תקריאי.

גל נוי אפרת: בוקר טוב, אני גל נוי אפרת, מהלשכה המשפטית של משרד האנרגיה.

גל נוי אפרת: מדובר פה בסעיף מאוד פשוט שאומר שאם לספק הגז ידוע על ליקויים במתקן, בין אם זה ליקויים שהוא מצא בבדיקה של המתקן ובין אם נודע לו על כך בדרך אחרת, למשל שצרכן או עובר אורח דיווחו לו על כך, אז הספק כמובן צריך לפעול לתקן את הליקוי בהתאם להוראות התקן או לתנאי ההיתר של המתקן אם מדובר במתקן שיש לו היתר.

איתי עצמון: שאלה נוספת: מה הביא אתכם להוסיף את הסעיף הזה?

איתי עצמון: הוא לא נכלל בנוסח המקורי.

חן בר יוסף: מה שהביא אותנו זה הניסיון שלנו בשנים האחרונות.

חן בר יוסף: הייתה איזושהי הבנה מוטעית שאם אדם עשה את הבדיקה ביום שהוא הקים את המתקן והוא מגיע אחת לחמש שנים לבדוק את המתקן, בזה הוא יצא ידי חובתו, גם אם הליקוי צועק לו מול העיניים.

חן בר יוסף: זאת מציאות בלתי אפשרית, אתה מספק מוצר שהוא מסוכן, ואם משהו השתבש במתקן ואתה יודע את זה – כי אנחנו אמרנו לך או כי אתה רואה את זה וזה מאוד גלוי – האחריות שלך היא לתקן את זה, ולא להשאיר את זה ככה ולהגיד לעצמך שתתקן את זה בחמש השנים הבאות.

יעקב מרגי: אם אתה תוכיח שהייתה לו ידיעה.

חן בר יוסף: כן.

יעקב מרגי: יש התייחסות לסעיף?

אבי פרל: אדוני היושב-ראש, אני אבי פרל, ממרכז הגז.

אבי פרל: קודם כול אני רוצה לברך על הפתיחה שלך בעניין עובדי הציבור ואני רוצה לברך את עבודתו הברוכה של מינהל הגז בהקשר הזה, ואת הלחץ הגדול של חברות הגז הגדולות, שאתם עומדים בו, על סעיף שהייתה בו כבר הצבעה ואנחנו הבוקר מקבלים באתר הוועדה מכתב הסתייגות לסעיף 25, שהייתה עליו כבר הצבעה ונקבע שהסעיף הזה אושר, ועכשיו הם מבקשים להפעיל לחצים - - -

יעקב מרגי: אבי, אנחנו נדון בזה בשבוע הבא.

אבי פרל: אני רוצה שנדע שלא היה דבר כזה במאבק של - - -

יעקב מרגי: אבי, אתה רוצה לדבר במקום שבוע הבא?

יעקב מרגי: אנחנו ב-25ב, יש לך התייחסות לסעיף הזה?

אבי פרל: אני רוצה להתייחס לסעיף.

אבי פרל: סעיף 25 עבר ואושר, ועכשיו משרד האנרגיה - - -

יעקב מרגי: אבי, אתה לא מבין אותי.

יעקב מרגי: אני שואל אותך על 25ב.

יעקב מרגי: אתה רוצה לדבר על 25ב?

אבי פרל: אני מדבר על 25ב.

אבי פרל: תן לי לדבר.

יעקב מרגי: אבל הוא לא אושר.

יעקב מרגי: למה אתה אומר שהוא אושר?

אבי פרל: אני אומר שסעיף 25 אושר - - -

יעקב מרגי: לא, לא, 25א אושר - - -

אבי פרל: יופי, 25 ו-25א אושרו, אני מדבר כרגע על 25ב.

אבי פרל: הוא מחזק את 25.

אבי פרל: מה הוא רוצה להראות?

אבי פרל: שהדבר הזה עובר בצורה מסודרת.

אבי פרל: וכמו שכתוב, המתחיל במצווה, אומרים לו גמור.

אבי פרל: מה זה אומר?

אבי פרל: לא רק שעכשיו הם מנסים לשים מקלות בגלגלים של הרפורמה ובהעברה של צרכנים מחברה לחברה כדי שהתחרות כבר תצא לפועל, אז עכשיו הם גם מתלוננים ש-25, 25א ו-25ב...

אבי פרל: עשה יפה משרד האנרגיה בכך שהוסיף את 25ב, שמחזק את העניין שאם תהיה איזושהי בעיה במעבר של הלקוח ותהיה בדיקה ויראו שמשהו לא תקין, זה יסודר על ידי הספק הנכנס.

אבי פרל: אין שום בעיה.

אבי פרל: אני ציינתי ואני מבקש לציין שהמתחיל במצווה, אומרים לו גמור, ולכן אני מציע שגם המונה יעבור לספק הנכנס ואז גם הבדיקה תעבור.

אבי פרל: כמו שהחוק אומר שהצובר עובר, כך הכול יעבור בשלמות - - -

יעקב מרגי: אבי, תודה, יש מי שהבין אותך.

יעקב מרגי: יש עוד מישהו שרוצה להתייחס ל-25ב?

יעקב מרגי: אין התייחסות, אז כנראה שהכול בסדר.

יעקב מרגי: מי בעד 25ב?

יעקב מרגי: פה אחד, אין מתנגדים ואין נמנעים.

יעקב מרגי: אושר.

יעקב מרגי: 25ב אושר.

יעקב מרגי: נעבור ל-26.

גל נוי אפרת: מדובר בסעיף שמשלים את החובות לבצע בדיקות שדנו עליהן בסעיפים הקודמים.

גל נוי אפרת: הסעיף הזה קובע באיזה נסיבות הספק יהיה חייב לנתק את הספקת הגז למתקן של הצרכן.

גל נוי אפרת: חובת הניתוק היא חובה שקבועה כבר היום.

גל נוי אפרת: היא קבועה פחות באופן מסודר ומרוכז כמו שאנחנו מציעים כאן, אבל זאת לא חובה חדשה, היא קבועה כבר היום גם בתקן רשמי 158 וגם בחוק הגז (בטיחות ורישוי).

יעקב מרגי: היום אנחנו בעידן מאוד אגואיסטי ואינדיבידואלי.

יעקב מרגי: נניח שאני עכשיו בחצר שלי לא רוצה לתת לספק הגז להיכנס לחצר.

יעקב מרגי: איך מתמודדים עם דבר כזה?

יעקב מרגי: זה לא מרגיע אותי זה שאת אומרת שהוא רק צריך לתעד את זה וללכת, כשיש שם פצצה מתקתקת.

גל נוי אפרת: זהו הסיבה שהוספנו את (ג), שקובע שהצרכן צריך לאפשר לבעל הרישיון לנתק - - -

יעקב מרגי: כמה פעמים ביקשנו מאנשים לשים מסכה או לא להצטופף?

גל נוי אפרת: ראשית, צרכן נורמטיבי ירצה לא לחשוף את עצמו לסיכון - - -

יעקב מרגי: עלית פה על מוקש.

יעקב מרגי: תאמיני לי, גם ספקי הגז הם אנשים נורמטיביים.

גל נוי אפרת: נכון, אני מסכימה עם זה לגמרי.

יעקב מרגי: תרדי לסוף דעתי.

גל נוי אפרת: הבנתי.

גל נוי אפרת: אני אומרת שאנחנו מצפים מהספקים שכשהם מתאמים את הבדיקה מול הצרכן הם יסבירו לצרכנים את החשיבות של הביצוע של הבדיקה ומה ההשלכות של אי-ביצוע הבדיקה.

גל נוי אפרת: לפי מה שאנחנו יודעים ברוב המוחלט של המקרים הצרכנים כן מאפשרים לבצע את הבדיקה, במיוחד כשמדובר בצרכן שמשתמש במערכת גז מרכזית - - -

יעקב מרגי: במילים אחרות את אומרת שלא חשבתם שצריך להכניס סעיף של אכיפה אגרסיבית כי המציאות היא לא כזאת בעייתית.

גל נוי אפרת: נכון.

גל נוי אפרת: בנוסף, במערכת גז מרכזית אפשר לנתק את הספקת הגז לצרכן מחוץ לדירה, אין צורך להיכנס בשביל זה פנימה - - -

יעקב מרגי: בסדר, אני שאלתי וקיבלתי תשובה.

יעקב מרגי: זה טוב לאזרחים נורמטיביים.

יעקב מרגי: אבל מי שלא נורמטיבי.

יעקב מרגי: .. לא משנה.

יעקב מרגי: יש התייחסויות?

אימאן ח'טיב יאסין: בוקר טוב לכולם, אני מצטערת שבאתי באיחור, אני הייתי - - -

יעקב מרגי: את רוצה לדבר על סעיף 25?

אימאן ח'טיב יאסין: אני רוצה לדבר על הספק.

יעקב מרגי: פשוט החלטנו שעל סעיף 25 נדבר שבוע הבא.

אימאן ח'טיב יאסין: הסעיף שקשור לספקים, לאישורים ולכל הדברים?

יעקב מרגי: כן.

יעקב מרגי: יהיה דיון מיוחד בשבוע הבא.

אימאן ח'טיב יאסין: אני רוצה לדבר בעיקר על הסוגיה של הדרום.

יעקב מרגי: דברי, אני לא יודע אם זה ייענה.

אימאן ח'טיב יאסין: אני מצטערת, הייתי בשני דיונים חשובים בחינוך וזכויות הילד, אז אני לא יודעת מה היה קודם.

אימאן ח'טיב יאסין: כדי שספק גז יוכל לתת שירות הוא צריך לענות על קריטריונים מסוימים, ויש קריטריונים מבחינת רישיון עסק - - -

יעקב מרגי: באיזה סעיף זה?

אימאן ח'טיב יאסין: אני חושבת שזה בסעיף 25, אני לא יודעת בדיוק.

יעקב מרגי: עברנו את זה?

אימאן ח'טיב יאסין: אני לא הייתי כאן.

יעקב מרגי: בסדר, גם אם עוד לא הגענו לזה מגיע לך שנדבר על זה.

יעקב מרגי: קדימה.

אימאן ח'טיב יאסין: כדי לקבל רישיון עסק צריך תנאים מסוימים, אבל יש מקומות מסוימים, כמו בדרום ובמיוחד בפזורה, שאי אפשר לקבל את הרישיון הזה.

אימאן ח'טיב יאסין: השאלה מה קורה שם, האם אנחנו לא נקבל גז ואז הכול יהפוך לפיראטי - - -

יעקב מרגי: בואי אני אשאל את השאלה: חן, המציאות בפזורה הבדואית ידועה – יישובים לא מוכרים, אין תכנון וכו' – איך הם צורכים גז?

חן בר יוסף: דווקא יש כמה ספקים מורשים שנמצאים בפזורה - - -

יעקב מרגי: אני מכיר אחד מהם, גז חורה.

חן בר יוסף: נכון, חורה גז.

חן בר יוסף: יש גם ספקים ארציים שמספקים בפזורה, אתה לא חייב שהסניף שלך יהיה מטר מהבית של הלקוח.

אימאן ח'טיב יאסין: בסדר, אולי לא 100 מטר, אבל גם לא 100 ק"מ וגם לא 20 ק"מ.

חן בר יוסף: לא, אני לא מדבר על 100 ק"מ; לחברות הגז הגדולות יש בבאר שבע מרכזי הפצה מאוד גדולים.

חן בר יוסף: יש לנו גם ברמת חובב חברה עם מרכז הפצה, כך שלא חסר, יש גז בדרום.

חן בר יוסף: לגבי רישיונות עסק, אני לא מכיר את התהליך בדרום אבל על פניו רישיון העסק הזה הוא לא שונה מרישיונות עסק אחרים.

חן בר יוסף: אפשר להקים את המשרדים, את הסוכנות או את המחסן בהתאם לכל מקום ואתר - - -

יעקב מרגי: בתנאים של הספקת גז אתם לא דורשים מעסק מסוים שיהיה לו רישיון עסק, נכון?

יעקב מרגי: זה לא עניינכם.

אילן בנימין: אני אילן בנימין, מנהל לענייני בטיחות הגז, משרד האנרגיה.

אילן בנימין: יש לנו תנאים שאנחנו מבקשים לפי היתרים של כל דין.

אילן בנימין: לדוגמה, אם ספק גז מחויב ברישיון עסק לפי טבלת ה - - -

יעקב מרגי: אז ספק גז צריך רישיון עסק, הבנתי.

אילן בנימין: יש מחסנים שלא מחויבים, יש מתקנים גדולים שכן מחויבים, הכול בהתאם לגודל של המתקן.

אילן בנימין: מחסנים קטנים לא מחויבים ברישיון עסק.

אימאן ח'טיב יאסין: יש מרחב גדול מאוד של הכפרים הבלתי מוכרים בפזורה וצריך להיות משהו בקרבת מקום, חמישה ק"מ, לא יותר מזה.

חן בר יוסף: באזור תעשייה עמק שרה אפשר לקבל ובעוד אזורי תעשייה דרומית לבאר שבע.

אימאן ח'טיב יאסין: השאלה כמה הוא קרוב למקומות.

אימאן ח'טיב יאסין: אני יודעת שזאת בעיה, פנוי אליי בנושא הזה.

יעקב מרגי: אני גר במושב בנגב וחברת הגז שלי יושבת בכלל באזור יד בנימין.

יעקב מרגי: אני לא יודע איפה הוא, אני מזמין בטלפון וזה מגיע לי עד לבית.

יעקב מרגי: אני פחדתי שאת שואלת לגבי עסק מסוים שצריך לקבל הספקת גז – האם הם מתנים את זה ברישיון עסק או לא.

יעקב מרגי: במקרה כזה לא צריך.

חן בר יוסף: ממש לא צריך.

חן בר יוסף: רק אם המתקן שלו גדול - - -

אילן בנימין: אם המתקן שלו הוא גדול והוא מחויב לפי תקנות התכנון - - -

יעקב מרגי: בואי נראה בהמשך, אבל אני חושב שלא צריכה להיות בעיה.

חן בר יוסף: רוב המטבחים ממש לא חייבים רישיון עסק כדי לקבל גז.

יעקב מרגי: יש אזורי תעשייה בערד, בדימונה, וגם בפזורה יש מקומות שהם מורשים.

יעקב מרגי: יש את כל מרכזי השירות, שהם מתוכננים ומאושרים.

יעקב מרגי: יש 11 מרכזי שירות, אם אני לא טועה, בפזורה.

אימאן ח'טיב יאסין: כבודו, ממה שהבנתי, בעניין של ספקי גז – לא אלה שצריכים לקבל, אלא מי שנותן – צריך מתקן אחסון.

אימאן ח'טיב יאסין: המתקן הזה צריך, לפי המתכונת החדש, לקבל - - -

יעקב מרגי: אה, היא מדברת על ספקי גז עם מתקני אחסון.

חן בר יוסף: אבל זאת לא מתכונת חדשה, למתקן אחסון יש כללים כבר היום.

חן בר יוסף: מתקן אחסון צריך לעמוד בכל הכללים של מתקני אחסון, זה לא משהו שמשתנה דרך החוק הזה.

יעקב מרגי: ולא משנה איפה, כן?

חן בר יוסף: לא, זה לא משנה.

גל נוי אפרת: במסגרת אחד הסעיפים שאושר הצענו להשאיר לחקיקת משנה את כל הרשימה של תנאים מקצועיים שהספקים יידרשו למלא בשביל לקבל היתר לכל מתקן, בין היתר למחסן גז.

גל נוי אפרת: זה דבר שייקבע בחקיקת משנה - - -

יעקב מרגי: זה יהיה בתקנות?

גל נוי אפרת: כן.

גל נוי אפרת: היום זה קבוע לנו בנהלים.

יעקב מרגי: אז נגיע לזה.

יעקב מרגי: תודה.

יעקב מרגי: אדוני, בבקשה.

 << אורח >> אילן מירון: אני מבקש להתייחס לסעיף 25ב.

 << אורח >> אילן מירון: לא הספקתי להיכנס לשידור קודם.

 << אורח >> אילן מירון: אני אילן מירון, מחברת פז גז.

 << אורח >> אילן מירון: בתור מי שחבר בוועדות תקינה שנים רבות אני יכול להגיד שכשאתה בונה מתקן גז אתה מקים אותו על פי התקן שנכון ליום ההקמה.

 << אורח >> אילן מירון: אם התקן משתנה במהלך השנים לא הולכים ומשדרגים או משנים את המתקן כל פעם שהתקן משתנה, אלא אם כן המחוקק מצא לנכון שסעיפים מסוימים דורשים שינוי רטרואקטיבי, במקרה שהסעיף הוא בעניין חשוב או מסוכן.

 << אורח >> אילן מירון: אני יכול לתת דוגמה: במחממי מים אטמוספריים בזמנו נקבע שגם אם הם הותקנו, בשלב מסוים צריך להפסיק להשתמש בהם.

יעקב מרגי: אוקיי, הבנו את השאלה.

יעקב מרגי: חן, 25ב מדבר על שינוי תקן באמצע תהליך או אם התגלה בשוטף שהוא לא עובד לפי התקן?

יעקב מרגי: אם עכשיו המדינה החליטה לשנות את התקן, מה יהיה גורלם של כל המתקנים שלא עומדים בתקן החדש?

יעקב מרגי: זה בכלל קשור ל-25ב?

גל נוי אפרת: לא, זה לא קבוע ב-25ב, זה סוגיה אחרת.

יעקב מרגי: אז כשנגיע לזה נדבר על זה.

יעקב מרגי: תודה.

יעקב מרגי: יש התייחסויות ל-26?

עומר גורדון: בוקר טוב, שמי עומר גורדון, מחברת אמישראגז.

עומר גורדון: אני מבקש להתייחס למספר דברים.

עומר גורדון: דבר ראשון, ב-26(א) אנחנו נדרשים להודיע ללקוח לפני ביצוע הניתוק.

עומר גורדון: אבל זאת פעולה שהיא לא נדרשת ולא תמיד הגיונית.

עומר גורדון: אנחנו מדברים על מקרים שבהם החוק והתקן דורשים ניתוק מיידי.

עומר גורדון: מה יקרה אם הלקוח לא בבית?

עומר גורדון: אנחנו נשאיר דליפה כדי קודם לחפש אותו ולהודיע לו?

יעקב מרגי: הבנו את השאלה.

יעקב מרגי: יש עוד הערות?

עומר גורדון: לגבי צרכנים שלא מאפשרים ביצוע ניתוק, אנחנו מבקשים שספק הגז יעדכן את משרד התשתיות ומשרד האנרגיה, והוא יפעל בנושא, כי זה מעבר ליכולתנו, אנחנו הרי לא רשות מחוקקת ולא רשות מבצעת.

יעקב מרגי: בסדר, הבנו את השאלה, הלאה.

יעקב מרגי: מה עוד?

עומר גורדון: חברת הכנסת שדיברה קודם התייחס לסעיף 30 לדעתי, ואם היא כבר העלתה את הנושא אז אני מבקש - - -

יעקב מרגי: לא, לא עכשיו, תודה.

יעקב מרגי: יש עוד הערות לסעיף 26?

יותם אדמי: אני עורך דין יותם אדמי, מסופרגז.

יותם אדמי: יש לי הערות חצי טכניות-חצי מהותיות.

יעקב מרגי: תתחיל עם המהותיות, אנחנו הפסקנו לקבל עצות טכניות.

יותם אדמי: 26(א)(1) מדבר על ניתוק אם צרכן גז לא איפשר לבצע בדיקה תקופתית.

יותם אדמי: בסוף כתוב "לאחר שבעל הרישיון פנה אליו לשם תיאום מועד ביצוע בדיקה תקופתית בהתאם להוראות לפי סעיף 25(ו)".

יותם אדמי: דיברנו בדיון הקודם על כך שבסעיף 25(ו) אין עדיין הוראות כאלה וזה אמור להיות לפי אמות המידה.

יותם אדמי: לכן צריך לתקן את הסעיף הזה בהתאם, כי כרגע אין הוראות איך לתאם.

יותם אדמי: דבר שני, בסעיף 26(ה) נאמר שבעל רישיון ספק גז יהיה פטור מחובת ניתוק לפי סעיף קטן (א)(1) אם לא הייתה לו גישה למתקן או שצרכן הגז לא איפשר לו לנתק את הספקת הגז.

יותם אדמי: להבנתי זה צריך להיות לא רק לפי סעיף קטן (א)(1) אלא גם לפי סעיף קטן (א)(2).

יותם אדמי: (א)(1) מדבר על סיטואציה שבה רצית לתאם בדיקה תקופתית אבל הצרכן לא איפשר לך, וסעיף (א)(2) מדבר על - - -

יעקב מרגי: יותם, אמרתי לך לדבר על הערות מהותיות, לא טכניות.

יותם אדמי: זה עניין מהותי, אדוני, זה הפטור מניתוק.

יותם אדמי: הפטור צריך להיות לא רק במקרה של בדיקה תקופתית אלא גם במקרה של ליקוי במתקן הגז, בהנחה שצרכן הגז באמת - - -

יעקב מרגי: חן, אתה רושם את ההערות?

חן בר יוסף: כן.

יותם אדמי: נושא אחרון, בסעיף קטן (ו), בעניין ההגנה שניתנת לספק גז במקרה שהצרכן לא נתן לו לנתק את הספקת הגז.

יותם אדמי: זה צריך להיות "אם הוכיח כי ניתק או פעל לנתק את הספקת הגז".

יותם אדמי: כלומר, שההגנה תהיה לא רק אם ניתקת אלא גם אם פעלת לנתק בהתאם לפרוצדורה של הסעיף.

יעקב מרגי: תודה.

יעקב מרגי: יש עוד הערות?

יעקב מרגי: תקשיבו, חברות הגז, אנחנו ביקשנו בדיון הקודם שאם יש לכם הערות מהותיות תשלחו לנו אותן, כדי שהמשרד, צוות הייעוץ המשפטי והוועדה יתייחסו לכך.

יעקב מרגי: אתם לא יכולים לבוא לפה כל שבוע כאילו עכשיו נחתנו עם החוק הזה, להתחיל לשאול אותנו שאלות ולשרוף את הזמן היקר של ועדת הכלכלה.

יעקב מרגי: יש לי עוד נושאים רבים להתעסק בהם, אני לוקח ימים חשובים ושעות חשובות בשביל הנושא הזה – וזה לא מעניין אתכם.

יעקב מרגי: אז אני אומר לכם, ל-26 תקבלו תשובות - - -

קריאה: אבל אנחנו שלחנו את זה.

יעקב מרגי: רגע, אל תפריע לי.

יעקב מרגי: אני נותן לכם התייחסויות ל-26, אבל הנוסח אצלכם כבר יותר משבוע, ובסעיפים הבאים אם אני אראה שיש דברים שיכולתם להתייחס אליהם ולא התייחסתם אז כנראה זה לא חשוב לכם.

גדי ואנונו: אבל אדוני השר, אתה טועה, אנחנו כן שלחנו.

יעקב מרגי: אל תפריע לי עד שאני אסיים לדבר.

יעקב מרגי: חן, בבקשה.

חן בר יוסף: לגבי ההודעה מראש, מופיע שם "ככל הניתן".

חן בר יוסף: ברור שאם יש דליפה מיידית או כל מיני מקרים קיצוניים כאלה אז ברור שהוא צריך לנתק מיידית, אין שאלה בכלל.

חן בר יוסף: לכן מופיעות המילים "ככל הניתן".

חן בר יוסף: לגבי הבקשה לדווח למשרד, יש כנראה בין מיליון וחצי לשני מיליון בתי אב בישראל.

חן בר יוסף: המשרד לא יודע לעבור בכל בית ובית שבו הספק הסתכסך עם הדייר ולא הצליח להגיע לניתוק.

חן בר יוסף: אנחנו לא נדע מה לעשות עם המידע הזה, כמות הפיקוח שלנו היא 15 איש בכל הארץ, שעושים פיקוח מדן ועד אילת ועוברים באמת בכל הארץ.

חן בר יוסף: אז לחשוב שאני אצליח לרדוף אחרי כל סכסוך כזה?

חן בר יוסף: זה משהו שאין לנו שום יכולת לעשות אותו.

חן בר יוסף: צריך שהספק יפסיק לספק - - -

עומר גורדון: זה לא סכסוך, זו עברה על תקנה בחוק.

חן בר יוסף: אתה צודק, אבל אנחנו לא נדע לאכוף על כל לקוח ולקוח.

חן בר יוסף: אני חושב שכן חשוב שהספק לא ימשיך לספק למתקן שהוא התכוון לנתק.

חן בר יוסף: יש פה שני סעיפים שמעולם לא היו בחוק.

חן בר יוסף: עצם העובדה שהאחריות של הצרכן היא לאפשר לו לא הופיעה בחוק הקודם, ופה אנחנו הלכנו לקראת החברות ושמנו את זה כסעיף בחוק.

חן בר יוסף: ובנוסף, סעיף (ו) לחוק, תובענה אזרחית שהוגשה, הוא גם הליכה לקו - - -

יעקב מרגי: - - -

איתי עצמון: מה לגבי ההערה לסעיף קטן (ה)?

חן בר יוסף: חובת ניתוק לפי (א)(2) זה בקשה שלא ברורה לנו.

חן בר יוסף: ספק הגז הגיע לבניין, הגיע לדירה, ראה שהמתקן לא תקין, ועכשיו הוא אומר "אבל לא איפשרו לי לנתק"?

חן בר יוסף: אז שיעשה פעולה יותר נמרצת ויסביר לצרכן למה הוא חייב כבר לנתק.

חן בר יוסף: שוב, הוא כבר עשה בדיקה בתוך הבית שלו, הוא רואה שהמתקן לא תקין.

חן בר יוסף: דרך אגב, בשיח מקדים עם החברות אנחנו שאלנו אותן כמה פעמים יש להם באמת מקרים שבהם הלקוח לא מאפשר להם לנתק.

חן בר יוסף: ביקשנו שיביאו רשימות.

חן בר יוסף: מעולם לא קיבלנו.

חן בר יוסף: ופה אנחנו מדברים על בן אדם שכבר כן הצלחת לתאם איתו, כן הגעת אליו הביתה, כן עשית בדיקה, ובבדיקה נמצא ליקוי.

חן בר יוסף: אתה אומר לו, תקשיב, אני מנתק אותך עד שאנחנו מתקנים את הליקוי.

חן בר יוסף: אז מה זה "לא, הוא לא יאפשר"?

חן בר יוסף: פשוט אני מפחד פה ממדרון חלקלק, ולכן אני לא חושב שנכון להוסיף את סעיף (א)(2) לתוך סעיף (ה).

חן בר יוסף: רק את (א)(1), לגבי מי שבכלל לא הצלחת לתקשר איתו, הדלתות שלו נעולות, אתה לא מצליח להגיע לבניין או לבית, יש שם מתחם או שלושה כלבים בפנים.

יעקב מרגי: אני הייתי נענה לרצונם של ספקי הגז והייתי נותן להם עילה להגיש תלונה.

יעקב מרגי: אם זה פצצה מתקתקת, אם זה מפגע בטיחותי והוא מונע ממני לנתק את הגז, אז שלפחות תעמוד לי הזכות כספק גז להגיש תלונה למשטרה.

גל נוי אפרת: יש להם זכות כזו, לא צריך לרשום את זה בחוק.

יעקב מרגי: חובה, לא זכות.

יעקב מרגי: אני מתקן את עצמי: שתהיה עליהם חובה להגיש תלונה.

גל נוי אפרת: אנחנו לא חושבים שצריך להוסיף חובה כזאת.

יעקב מרגי: למה לא?

גל נוי אפרת: יש את הדין הכללי שבו יש כל מיני חובות כמו "לא תעמוד על דם רעך" - - -

יעקב מרגי: השאלה אם במצב שספק גז אומר לצרכן גז שהמתקן שלו הוא לא בטיחותי ומהווה סכנה וחובה לנתק אותו, והצרכן לא מאפשר לו – האם זאת עילה שמחייבת אותו להגיש תלונה.

יעקב מרגי: למי הוא צריך להתריע?

יעקב מרגי: נניח שהוא עשה כל מה שהוא יכול כדי למנוע את הסכנה ומעבר לזה הוא לא יכול לעשות.

יעקב מרגי: מה הוא עושה?

יעקב מרגי: אני לא יכול לטמון את הראש שלי בחול בעניין הזה.

יעקב מרגי: אתה יודע מה, חן?

יעקב מרגי: תזכיר לי ביום העצמאות, אני אתן לך להדליק משואה על זה ששמת את זה בחוק, לפני זה זה לא היה.

יעקב מרגי: אבל אחרי ששמת את זה בחוק אז בוא תשים אותו נורמלי, מושלם

גל נוי אפרת: מספק שרואה פצצה מתקתקת והוא לא יכול לטפל בה בגלל התנגדות של הצרכן כן מצופה לדווח על זה, אבל אני לא חושבת שצריך לרשום את זה בחוק.

יעקב מרגי: את מדברת על אזרחות טובה או על חקיקת חוק הגפ"ם?

יעקב מרגי: אני בכוונה מחדד את זה.

יעקב מרגי: את הולכת בקו של "מצופה ממנו", "האזרח הנורמטיבי" וכן הלאה, אבל לא היינו יושבים פה עכשיו אם הכול היה - - -

גל נוי אפרת: לא, אני פשוט חושבת שיש לזה מענה בדין הכללי, בחובות הכלליות, כמו שכל אדם שרואה פצצה מתקתקת צריך לדווח למשטרה למרות שזה לא כתוב בשום מקום.

יעקב מרגי: השאלה אם בדין הכללי זה מהווה עילה שמחייבת אותו ללכת להגיש תלונה או לדווח לכם?

גל נוי אפרת: לפי הפרשנות שלי, בדין הכללי במצב שאדם רואה פצצה מתקתקת הוא חייב לדווח על זה למשטרה, מכוח למשל חוק "לא תעמוד על דם רעך", וזה חל גם כאן.

יעקב מרגי: אולי לקחתי מושג בעייתי, פצצה מתקתקת.

יעקב מרגי: אבל נניח שמדובר על דליפת גז או על מתקן לא בטיחותי.

גל נוי אפרת: קודם כול, הוא צריך לטפל בזה בעצמו, אבל - - -

יעקב מרגי: אבל הוא לא הצליח, הלקוח מנע ממנו, העמיד לו את הפיטבול שלו ולא נותן לו להתקרב.

גל נוי אפרת: אז הוא צריך לדווח על זה.

גל נוי אפרת: אנחנו לא חושבים שצריך לכתוב את זה בחוק.

יעקב מרגי: אז להשאיר את זה פתוח?

גל נוי אפרת: עוד פעם, להבנתי יש לזה מענה בדין הכללי.

יעקב מרגי: בסדר, זאת גם תשובה.

יעקב מרגי: לפחות זה נאמר פה ונכתב פה.

יעקב מרגי: כשניפגש בשמיניות נוכל להגיד "אמרנו לכם".

יעקב מרגי: יש התייחסויות?

יותם אדמי: אדוני, לא שמעתי התייחסות לסעיף 26(ו).

יעקב מרגי: לא שמעתי התייחסות שלך לזה שלא הכנת שיעורי בית ולא הגשת את ההערות שלך מבעוד מועד.

יותם אדמי: אם אתה רוצה אני אשמח להתייחס לזה, אדוני.

יעקב מרגי: אל תשמח, תשלח לי את ההערות שלך.

יותם אדמי: אדוני, סליחה, אבל בעניין הזה צריך להעמיד דברים על דיוקם.

יותם אדמי: אנחנו שלחנו לוועדה שניים-שלושה מכתבים מפורטים לגבי הצעת החוק הזאת.

יותם אדמי: שלחנו את זה לקראת הסבבים הקודמים, זה התייחס בדיוק לנוסח שאנחנו דנים עליו עכשיו.

יותם אדמי: אנחנו קיבלנו את ההערה שאדוני והיועץ המשפטי של הוועדה נתנו לנו לפני שני דיונים והשקענו לא מעט אנרגיה, כולל שלי באופן אישי, ושלחנו - - -

יעקב מרגי: יותם, תעצור.

יעקב מרגי: יותם, שבוע שעבר הגענו ל-25א ואמרנו לכם שאנחנו ממשיכים בחקיקה, ואם יש לכם הערות אז מכאן ולהבא תגישו אותן.

יותם אדמי: שלחנו, אדוני.

יעקב מרגי: מתי שלחת?

יעקב מרגי: השבוע שלחת?

יותם אדמי: יש מכתב מ-28 ב - - -

יעקב מרגי: השבוע שלחת?

יותם אדמי: שלחתי לגבי הסעיפים האלה לפני שבועיים.

יותם אדמי: על סעיפים 9 עד 44 שלח מכון האנרגיה.

יותם אדמי: אנחנו עדיין בתוך הסעיפים האלה, אוקיי?

יותם אדמי: אדוני, אני מבקש עוד מילה לעניין הפרוצדורה שדיברת לגבי סעיף 25 ו-25א - - -

יעקב מרגי: לא, עזוב את 25, אין את 25 - - -

יותם אדמי: לא, אני רוצה - - -

יעקב מרגי: אל תגיד לי לא, אני אשתיק אותך.

יעקב מרגי: יהיה דיון בשבוע הבא על 25, אני לא רוצה לגעת בזה עכשיו.

יותם אדמי: אבל אני רק מבקש ש - - -

יעקב מרגי: אני לא רוצה לגעת בזה עכשיו.

יעקב מרגי: שבוע הבא יהיה דיון, ואם אתה חושב שיש משהו חשוב מאוד שאני צריך לדעת אותו לפני הדיון.

יעקב מרגי: .. וואלק, הוכחתם לי השבוע שכשאתם רוצים אתם יודעים לעשות.

יותם אדמי: בסדר גמור, אדוני.

יותם אדמי: מה שאני מבקש, בשביל לקצר את הדיון בשבוע הבא, זה שמשרד האנרגיה יעביר לנו את הנוסח הזה וידבר איתנו, כמו שהוא דיבר עד עכשיו, וננסה להגיע לאיזשהו נוסח מוסכם ולראות איך מתקדמים עם הדבר הזה.

יותם אדמי: זה כל מה שאנחנו מבקשים.

יעקב מרגי: שמעתם?

יעקב מרגי: תודה.

יעקב מרגי: בגלל זה נתנו שבוע.

יעקב מרגי: אני יודע לנזוף גם בנציגי הממשלה, אבל בצורה מכובדת.

עומר גורדון: כבוד היושב-ראש, אני מבקש להתייחס לדברים שאמר חן בר יוסף לגבי הבקשה שלנו - - -

יעקב מרגי: לא, אדוני, לא, אתה כבר התייחסת וקיבלת תשובות, נקודה.

יעקב מרגי: אנחנו עכשיו בהצבעה על 26, אין סיבוב חוזר.

עומר גורדון: אבל לא יכול להיות שחן בר יוסף אומר במשפט אחד שיש הרבה לקוחות והם לא יכולים לקבל מאיתנו דיווחים על צרכנים שמסרבים לניתוק, ובמשפט אחרי זה הוא אומר שאין כמעט מקרים כאלה.

עומר גורדון: זה לא יכול להיות.

יעקב מרגי: תקשיב, אני אגיד לך מה הוא אמר במילים אחרות.

עומר גורדון: הוא אמר במילים אחרות ש - - -

יעקב מרגי: אדוני, מרגע זה אתה שותק ואני מדבר.

יעקב מרגי: תקשיב, אומר לך חן, במילים אחרות: תקשיב טוב טוב, אתה ביקשת רישיון ספק גז, אתה מרוויח, לך יש הכנסות, הכול מגולם בפנים.

יעקב מרגי: הוא הרגולטור.

יעקב מרגי: הוא זורק עליך את האחריות, וזה שאתה תדווח לו שיעקב מרגי לא מאפשר לך לנתק את הגז זה לא עושה כלום, לא הוא צריך להתמודד עם זה, הוא זורק עליך את האחריות.

יעקב מרגי: זאת החלטה של הרגולטור.

יעקב מרגי: ואם אתה שואל אותי, זה יותר בטוח, יותר נכון וכך זה צריך להיות.

יעקב מרגי: לא בגלל שזה הכי צודק, אלא בגלל שזה הכי נכון.

יעקב מרגי: מה לעשות, הרגולטור הוא לא משרד שאמור להגיש תלונות.

יעקב מרגי: עליך הוא כן יגיש תלונות, עליך הוא כן יאכוף, אבל עם הצרכנים שלך אתה תתמודד.

יעקב מרגי: תודה, מיצינו.

יעקב מרגי: מי בעד 26 כפי שהצגנו אותו?

יעקב מרגי: יש מתנגדים או נמנעים?

אימאן ח'טיב יאסין: זה בעייתי.

יעקב מרגי: מה שתחליטי.

יעקב מרגי: אושר.

יעקב מרגי: אין מתנגדים, הסעיף אושר.

יעקב מרגי: עוברים ל-27.

גל נוי אפרת: הגענו לפרק הסוכנים.

איתי עצמון: לפני שתתחילי לקרוא את הסימן הזה אני מבקש להגיד כמה דברים קצרים.

איתי עצמון: המודל שמיוצג כאן הוא מודל שבדרך כלל לא שגור בדברי חקיקה בהסדרי רישוי.

איתי עצמון: בדרך כלל גורם שמבצע פעולה שטעונה רישוי עושה את זה מכוח רישיון.

איתי עצמון: כאן למעשה יש ספק גז שחייב ברישוי, כפי שהוועדה אישרה גם בפרקים קודמים, והוא מפעיל גורם מטעמו, שלוח שלו, שנקרא סוכן, כאשר הסוכן בעצם לא יהיה חייב ברישוי.

איתי עצמון: בסימן הזה, ההוראות המפורטות שייקבעו עכשיו ככל שהוועדה תאשר, בעצם יקבעו הסדר מקיף לפיקוח על פעולתם של אותם סוכנים והחלת חובות מפורשות לגביהם.

איתי עצמון: המשרד קיבל לא מעט הערות שאנחנו בייעוץ המשפטי העברנו להם לגבי הפרק הזה כדי להדק את הפיקוח ולוודא שאכן לרגולטור במשרד האנרגיה יש כלים מספקים לפקח על פעולות הסוכנים, שכאמור מבצעים את כל הפעולות שספק הגז למעשה יכול לבצע לפי החוק.

יעקב מרגי: 27, בבקשה.

גל נוי אפרת: אני מבקשת שמנהל מינהל הדלק ייתן איזשהו הסבר על הסוכנים.

חן בר יוסף: אנחנו אומנם בחקיקה מתחדשת, אבל השוק הוא ותיק.

חן בר יוסף: השוק הזה מתנהל כבר שנים לא רק באמצעות בעלי הרישיון הראשיים, אלא גם באמצעות מפיצים שיש להם.

יעקב מרגי: בעלי הרישיון הם הספקים, חברות הגז.

חן בר יוסף: כן, אלה הם בעלי הרישיון, חברות הגז.

חן בר יוסף: חברות הגז בלא מעט מקרים ובלא מעט אזורים בארץ, מכל מיני סיבות – דרך אגב, זה קורה בכל תחומי ההפצה, זה קורה בגלידות, במשקאות קלים וכן הלאה - - -

יעקב מרגי: זה בדרך כלל ככה.

יעקב מרגי: הרי עפרה שטראוס לא מוכרת לי את השוקולד שאני קונה.

חן בר יוסף: אפילו לא לבעל המכולת.

חן בר יוסף: ואת זה לא באנו לשנות.

חן בר יוסף: מה שכן, לאורך השנים ראינו שאותם מפיצים, שחתומים על הסכמים מהסכמים שונים, פועלים ללא שום בקרה וללא שום יכולת שלנו לזהות איזה יכולות ואיזה תנאים בסיסיים נדרשים מהם על מנת לעשות פעולה שהיא מאוד דומה, לעיתים גם כמעט זהה, לפעולה של ספק גז.

חן בר יוסף: אז כדי, מצד אחד, לאפשר לשוק לפעול ולהמשיך את אותן התקשרויות, ומצד שני - - -

יעקב מרגי: איזה פעולות סוכן עושה כמו ספק גז?

יעקב מרגי: הוא מאחסן אצלו מכלי גז?

חן בר יוסף: הוא מאחסן אצלו מכלי גז, הוא מוביל מכלי גז, הוא בודק בדיקות - - -

יעקב מרגי: בלונים או מכלים?

חן בר יוסף: בלונים.

חן בר יוסף: בלונים גדולים, לא בלוני פיקניק, בלוני 48 - - -

יעקב מרגי: בלונים לצריכה ביתית.

חן בר יוסף: הוא יכול לספק גז למרכזייה, חלקם גם מובילים גז, יש להם את מחסני הגז שלהם ומטעמם.

חן בר יוסף: בעצם הוא עושה כמעט כל דבר שעושה ספק.

חן בר יוסף: מה לרוב אין לסוכנים?

חן בר יוסף: אחד, ההתקשרות הישירה עם בית הזיקוק היא של ספק הגז, כלומר הוא זה שקונה את הגז מהמקור, שהוא או היבוא או אחד מבתי הזיקוק.

חן בר יוסף: והדבר השני, הביטוח.

חן בר יוסף: הביטוח הרבה פעמים הוא של ספק הגז.

חן בר יוסף: בנוסף, לפעמים חלק מהפעולות, למשל לשאוב ממרכזייה, זה פעולות שלרוב סוכן לא יודע לעשות אותן.

חן בר יוסף: אם הוא מגלה שיש מרכזייה שיש בה בעיה וצריך להחליף אותה, לרוב יכולת השאיבה נמצאת רק אצל הספק.

חן בר יוסף: ובעצם הלקוח לא יודע מי עומד מולו.

חן בר יוסף: הוא כן יודע, כי אמור להיות חוזה ביניהם, אבל הוא מייחס את זה לחברה למעלה.

חן בר יוסף: ופה אנחנו בעצם מנסים לדאוג שמצד אחד יהיה המשך התנהלות סביר של המשק, בלי לפגוע ב - - -

יעקב מרגי: אני כצרכן גז אף פעם לא ידעתי איך קוראים לנהג שמביא לי את המכל, זה לא מעניין אותי בכלל.

חן בר יוסף: נכון.

חן בר יוסף: ולפעמים הוא יכול להיות שכיר של החברה, ולפעמים עצמאי לחלוטין.

יעקב מרגי: ואני חושב שזה טוב ונכון.

חן בר יוסף: למעשה דרך סעיפים 27 ו-28, תוך התייעצות ארוכה גם עם הייעוץ המשפטי של הוועדה וגם עם משרד המשפטים, יצרנו פה שורת הסדרים שהיא מאוד דומה למציאות.

חן בר יוסף: היא בעצם קצת מחדדת את דרישות הסף מסוכן כזה, כדי שיהיה ברור לנו ולו מה הוא צריך להיות ואיך הוא אמור להתנהג.

חן בר יוסף: למעשה זה שם את הלקוח במקום הרבה יותר בטוח וודאי.

יעקב מרגי: אני אשאל שאלה.

יעקב מרגי: הרי קודם הסעיפים האלה לא היו.

יעקב מרגי: השאלה שלי היא זאת:

יעקב מרגי: הכנסת הסעיפים האלה בחקיקה וכניסתם לתוקף – מה היא תעשה למערך - - - ?

אנטאנס שחאדה: הסעיף הזה לא היה קיים בכלל, אדוני היושב-ראש?

יעקב מרגי: לא.

יעקב מרגי: אמרתי.

יעקב מרגי: מה זה יעשה למערך הסוכנים בארץ?

חן בר יוסף: להבנתנו זה יעשה שני דברים.

חן בר יוסף: אחד, סוכנים קיימים, שהם כנראה בעלי ניסיון ובעלי היכולות הנדרשות פה, פשוט ממשיכים בפעולתם.

יעקב מרגי: אתה מעריך שיש להם את היכולות והם עומדים בתנאים?

חן בר יוסף: כן.

אימאן ח'טיב יאסין: לא כולם.

אנטאנס שחאדה: בכל האזורים?

חן בר יוסף: זה לא קשור לאזור, זה קשור ליכולת.

חן בר יוסף: מדובר על ניסיון של שלוש שנים.

חן בר יוסף: הבן אדם שמספק לך גז – אתה רוצה שהוא יהיה קצת בתחום, לא?

חן בר יוסף: הוא חברה, הוא לא היחיד, הוא לא נהג חדש של משאית - - -

אנטאנס שחאדה: אבל עכשיו מקשים לו את התנאים - - -

יעקב מרגי: רגע, בואו נשמע את התנאים לפני שנתווכח.

יעקב מרגי: אנחנו נתווכח על התנאים, לא נתווכח על הרעיון.

יעקב מרגי: את הרעיון הבנו.

חן בר יוסף: 27 זה הרעיון.

אימאן ח'טיב יאסין: אנחנו רוצים שזה יהיה בטוח, אבל לא בטוח עד כדי כך שלא יהיה לו גז בכלל.

חן בר יוסף: לא, אנחנו לא שם.

אימאן ח'טיב יאסין: בסופו של דבר אנחנו רוצים שהלקוחות יקבלו גז.

אימאן ח'טיב יאסין: הרי הכי בטוח זה שאין בכלל גז.

יעקב מרגי: חן, כשהייתי יו"ר ועדת החינוך ניסיתי להסביר משהו שלימדו אותי פעם.

יעקב מרגי: איך כותבים חינוך?

יעקב מרגי: ח', נ' ו-כ' סופית, נכון?

יעקב מרגי: ואיך חונקים?

יעקב מרגי: ח', נ' ו-ק.

יעקב מרגי: פשוט ההבדל זה אם אתה מפעיל מסת שריר או לא מפעיל מסת שריר.

יעקב מרגי: חינוך זה חניקה רפה.

יעקב מרגי: השאלה אם בסוף תהיה או לא תהיה הספקת גז.

אנטאנס שחאדה: מי זה המנהל?

יעקב מרגי: המנהל זה חן.

יעקב מרגי: משרד האנרגיה.

חן בר יוסף: יש כל מיני רגולטורים בישראל, ואני שמח להיות רגולטור כזה שהכותרת מעל המשרד שלו זה "הספקת אנרגיה רציפה למשק".

חן בר יוסף: אני אחראי לזה שיהיה גז במשק, אני לא רק דואג ל - - -

יעקב מרגי: חן בר יוסף, תקשיב, אנחנו עובדים בלי אגו.

חן בר יוסף: לא, זה לא אגו.

יעקב מרגי: אלה תשובות של אגו.

יעקב מרגי: אני מומחה לאגו, זה המקצוע שלי.

יעקב מרגי: אני אשאל שאלה יותר פשוטה, כי לא קיבלתי תשובה.

יעקב מרגי: אם אני מכניס את ההסדרה הזאת והיא נכונה ורצויה והכול טוב ויפה – האם זה יקשה על משק הגז בתפקוד שוטף?

יעקב מרגי: האם זה יגרום זעזוע?

חן בר יוסף: לא.

יעקב מרגי: אתה חושב שרובם עומדים בתנאים האלה?

חן בר יוסף: אני חושב שלפחות 85% עד 95% עומדים בתנאים האלה.

יעקב מרגי: טוב, אז בוא נדבר על זה.

חן בר יוסף: סעיף 27 זה רק העיקרון.

יעקב מרגי: על העיקרון אנחנו מסכימים, אני אפילו לא פותח את זה לדיון.

יעקב מרגי: בואו נעבור ל-28.

יעקב מרגי: נצביע על 27 ו-28 ביחד.

יעקב מרגי: עד כאן זה מטלות על הספק, לא על הסוכן.

גל נוי אפרת: אסביר בכמה מילים.

גל נוי אפרת: יש כאן רשימה של דרישות שהסוכן יצטרך לעמוד בהן בשביל שהספק יקבל היתר לפעול באמצעותו.

גל נוי אפרת: זו רשימה של דרישות מאוד בסיסיות וסטנדרטיות, כמו ישראליוּת, הכשרה מקצועית, ביטוח, בלעדיות לספק.

יעקב מרגי: אבל אמרנו שאת הביטוח הספק עושה.

גל נוי אפרת: נכון, ובאמת הביטוח מנוסח ככה שהוא מבוטח בהתאם להוראות סעיף 29, שהמשמעות של זה היא שהספק אמור לבטח את הסוכן.

יעקב מרגי: חברי הכנסת, יש הערות?

אנטאנס שחאדה: ב-(7) ההגדרה של העברה רחבה.

יעקב מרגי: כתוב "אין הוא ראוי לדעת המנהל".

יעקב מרגי: אתה יודע מי זה המנהל?

אנטאנס שחאדה: משרד האנרגיה.

אנטאנס שחאדה: זה רחב מדי.

אנטאנס שחאדה: עדיף לצמצם את ההגדרה של זה.

גל נוי אפרת: דיברנו על זה בישיבות הקודמות.

גל נוי אפרת: מדובר בנוסח סטנדרטי שמקובל בחקיקה שמסדירה רישוי.

גל נוי אפרת: אותה תבנית קיימת גם לגבי הספק, גם לגבי עוסק בעבודות גז - - -

אנטאנס שחאדה: מה למשל לגבי עברות תנועה?

יעקב מרגי: לא, לא מדובר על זה ולא על עברות בנייה.

יעקב מרגי: אבל מה אם המנהל מצא בגיליון ההרשעות שלו החזקת נשק שלא כדין, שלא ברישיון?

יעקב מרגי: זה חמור מבחינתך או לא חמור?

אנטאנס שחאדה: בטח חמור.

יעקב מרגי: נכון, ועוד לתת לו חבילת בלוני גז...

יעקב מרגי: אני בכוונה הלכתי לשם.

יעקב מרגי: זה לא מדבר על עברות כמו - - -

איתי עצמון: אני רוצה להשלים את הדברים שאמרה נציגת משרד האנרגיה.

איתי עצמון: זאת תיבה מאוד מאוד מקובלת, היא נמצאת בעשרות אם לא מאות דברי חקיקה.

איתי עצמון: היא מתייחסת לעברות רלוונטיות, עברות שמפאת מהותן, חומרתן או נסיבותיהן לא ראוי לדעת הרגולטור לתת לגורם מסוים לפעול.

יעקב מרגי: הוא שואל מה הן.

איתי עצמון: העברות האלה משתנות בהתאם לנסיבות.

יעקב מרגי: עכשיו אנחנו עסוקים רק בגז.

אנטאנס שחאדה: נניח יש לו בית ללא רישיון.

אנטאנס שחאדה: סוכן גז בנגב, גר בבית ללא רישיון.

יעקב מרגי: לא, עברות בנייה לא בתוך זה.

יעקב מרגי: אני אתן לך סעד בעניין הזה, במיוחד כשמדובר בפזורה והמדינה לא מסדירה.

יעקב מרגי: אלו אשמים ואלו אשמים.

יעקב מרגי: בואו תנו לי פחות או יותר רשימה של העברות.

יעקב מרגי: זה לא רשימה לפרוטוקול של כל העברות, אבל תנו לי להבין את המנעד.

גל נוי אפרת: אנחנו יכולים לתת דוגמאות, אבל אני מדגישה שזאת לא רשימה סגורה - - -

יעקב מרגי: ברור, אני אמרתי את זה.

גל נוי אפרת: לדוגמה, עברות בתחום הבטיחות בגז, עברות בתחום האלימות, כי הרי מדובר באדם שבא במגע עם צרכנים, עברות בתחום המרמה - - -

אנטאנס שחאדה: מבחינה חוקית, מבחינת ניסוח, אי אפשר להגביל את זה יותר?

איתי עצמון: לא, זאת ההגדרה השגורה שקיימת לכל אורך החקיקה, וגם בהצעת החוק הזו היו לנו כבר כמה וכמה סעיפים בדיוק עם אותו נוסח.

יעקב מרגי: עוד הערות?

אנטאנס שחאדה: יש פה נושא של הסכם חתום בין הסוכן לבין הלקוח?

יעקב מרגי: חוזה עסקי.

עומר גורדון: אני רוצה להעיר לגבי 28(א)(3).

עומר גורדון: כתוב שנדרשים לסוכן מיומנות, ידע מקצועי וניסיון.

עומר גורדון: ידע מקצועי זה בסדר, אבל איך הוא יקבל מיומנות וניסיון בפעולות של ספק גז אם הוא סוכן חדש?

עומר גורדון: עם הסוכנים הקיימים זה בסדר, אין בעיה, אנחנו נאשר אותם.

עומר גורדון: אבל אם מחר נרצה סוכן חדש, איך אנחנו עושים את זה?

עומר גורדון: איך אני נותן לו מיומנות וניסיון?

יעקב מרגי: הוא היה עובד והוא התקדם.

עומר גורדון: איך הוא היה עובד?

יעקב מרגי: עבד עם סוכן אחר או עם חברה אחרת.

יעקב מרגי: חן, למה אני עונה במקומך?

אנטאנס שחאדה: זה באמת בעייתי.

אנטאנס שחאדה: אם הוא למד והוא רוצה להיכנס לתחום - - -

חן בר יוסף: לא מספיק שהוא רק למד.

חן בר יוסף: הוא למד והתנסה.

חן בר יוסף: המושג ניסיון מתקשר לפעולות שהוא עושה.

חן בר יוסף: אם הפעולות של סוכן הן הובלה והפצה והבן אדם הוביל והפיץ במשך שלוש שנים בחברה אחרת, או אם למשל הוא היה טכנאי במשך כמה שנים בחברה אחרת - - -

יעקב מרגי: נניח אני הייתי אפסנאי בצה"ל והשתחררתי ויש לי חלום ילדות להרים צוברי גז.

יעקב מרגי: אני צריך ניסיון בשביל זה.

יעקב מרגי: אתה אומר לי ללכת לעבוד אצל מוישה, לצבור ניסיון, להביא אישור שעבדתי אצלו שלוש שנים.

יעקב מרגי: תגיד, שלוש שנים זה לא הרבה?

יעקב מרגי: תגיד לי את האמת.

יעקב מרגי: לדעתי שלוש שנים זה הרבה זמן.

חן בר יוסף: רגע, בוא נבין, סוכן הוא על גבול בעל רישיון.

חן בר יוסף: הוא עושה המון פעולות, הוא לא רק סוחב בלונים.

חן בר יוסף: הוא יוצר התקשרויות - - -

יעקב מרגי: בסדר, על העיקרון כבר הסכמנו בסעיף 27.

יעקב מרגי: אבל עכשיו אני שואל לגבי שלוש שנות ניסיון.

יעקב מרגי: זה הרבה.

גל נוי אפרת: אבל הורדנו את העניין של שלוש שנות ניסיון והשארנו את זה פתוח לתקנות.

חן בר יוסף: שיבואו לפה לאישור.

יעקב מרגי: אז מי הכניס לי את זה עכשיו לראש?

גל נוי אפרת: זה הופיע בנוסח המקורי, ובעקבות ההערות שקיבלנו ביקשנו - - -

יעקב מרגי: אז אם כבר העלינו את זה, מה יהיה בתקנות?

חן בר יוסף: מה שהוועדה תאשר.

יעקב מרגי: תודה רבה, הבנתי.

יעקב מרגי: אנחנו גמישים ומתחשבים.

יעקב מרגי: יש עוד הערות?

יותם אדמי: לגבי סעיף 28(א)(3) אני רוצה לשאול את נציגי מינהל הגז והייצוג המשפטי של הוועדה מה קורה עד שהשר קובע תקנות לגבי הדרישות של הסוכן.

איתי עצמון: יש הוראות מעבר.

יותם אדמי: למיטב זיכרוני הוראות המעבר לא מתייחסות לדבר הזה.

יותם אדמי: זאת נקודה שצריך להתייחס אליה ו - - -

יעקב מרגי: תודה, קיבלת תשובה.

יעקב מרגי: תעבור להערה הבאה.

יותם אדמי: אני לא שמעתי - - -

יעקב מרגי: יותם, להערה הבאה.

יותם אדמי: אני ממשיך.

יותם אדמי: לגבי ההערה שאמר עומר מחברת אמישראגז, לא שמעתי שום התייחסות לזה שלמעשה אין שום יכולת לסוכן חדש לצבור ניסיון בביצוע פעולות - - -

יעקב מרגי: התקבלה תשובה, לא הקשבת.

יותם אדמי: לא, לא הייתה תשובה.

יעקב מרגי: זה שאתה לא מרוצה זה לא אומר ש - - -

יותם אדמי: לא, לא התייחסו לזה.

יעקב מרגי: זה הכול סובייקטיבי, תלוי מה אתה רוצה לשמוע.

יעקב מרגי: בתקופת הניסיון נדון בתקנות.

יעקב מרגי: תודה.

יותם אדמי: לא, אבל - - -

יעקב מרגי: מיציתי.

יעקב מרגי: גם מי שישאל את זה אחריך לא יקבל תשובה.

יותם אדמי: נקודה אחרונה, שגם כתבנו לוועדה במכתב מ-28 באוקטובר.

יותם אדמי: מינהל הגז רוצה לעשות כאן שינוי: היום לא צריך לקבל אישור בשביל לעבוד עם סוכנים, ומעכשיו כן יהיה צורך לקבל אישור.

יותם אדמי: מה שאנחנו הצענו זה שבמקום שעכשיו נלך ונתחיל לאשר ספציפית כל סוכן, יבוא מינהל הגז וייתן לספק הגז היתר לעבוד עם סוכנים; יגדיר במה צריך סוכן הגז לעמוד, ואנחנו נבדוק שהוא באמת עומד בזה, ונדווח למנהל שאנחנו מתחילים התקשרות עם אחד כזה ומסיימים התקשרות עם אחד כזה.

יעקב מרגי: זה מה שאנחנו עושים, אנחנו אומרים לך מה סוכן צריך להיות ומה הוא צריך לעשות, אז מה הסיפור שלך?

איתי עצמון: לא, צריך לאשר כל סוכן ספציפית.

יותם אדמי: הם צריכים לאשר כל סוכן - - -

יעקב מרגי: מה אכפת לך?

יותם אדמי: אכפת לי.

יותם אדמי: זה הרבה מאוד בירוקרטיה, זה תוקע לנו תהליכים מול הסוכנים ומול העבודה השוטפת.

יותם אדמי: הרי עד היום אפשר היה לעבוד ולא היינו בכלל צריכים לדווח - - -

יעקב מרגי: בוא אני אגיד לך איך עבדת עד היום.

יעקב מרגי: אם יש לי טנדר ובאתי אליך עם צוברים ורכשתי 20 – נתת לי.

יעקב מרגי: מה אני עשיתי עם ה-20 האלה?

יעקב מרגי: אתה אפילו לא ידעת.

יותם אדמי: לא נכון, ברור שידעתי.

יעקב מרגי: לא ידעת.

יותם אדמי: אדוני, זה ממש לא נכון.

יעקב מרגי: לא ידעת.

יותם אדמי: אני אומר לך שזה לא נכון, לפחות לגבי החברה שאני עובד בה.

יותם אדמי: לא היה אצלנו שגר ושכח.

יעקב מרגי: אל תאתגר אותי, ככה זה עובד.

יעקב מרגי: בוא, ההסדרה שעושים לא חונקת, היא בסך הכול אומרת שיהיה חוזה בין הספק לסוכן, חוזה עסקי.

יעקב מרגי: גם אתה צריך את זה.

יעקב מרגי: יהיה חוזה ויהיה לו ניסיון.

יעקב מרגי: לוודא שהוא יודע מה זה בלון גז.

יעקב מרגי: תקשיב, גם בבתי החולים יש לצערי הרבה רופאים אורתופדיים שלא יודעים איך נראה חולה במצוקת נשימה.

יעקב מרגי: או למשל היום פורסם פסק דין ששוטר לא יודע מה זה הגדרה של בחור אוטיסט.

יעקב מרגי: אנחנו רוצים לתקן עולם.

יעקב מרגי: לאט-לאט, בלי לחנוק, אבל כן לתקן.

יעקב מרגי: תקשיב, אני הייתי בכוננות לסעיף הזה.

יעקב מרגי: תאמין לי שאם יהיו סעיפים שפתאום חן בר יוסף יתעורר וירצה לעשות סדר, אני אגיד לו: לך תשלם מחירים על כל ההזנחה הפושעת שלך שנים אחורה.

יעקב מרגי: אבל פה מדובר בדברים בסיסיים מאוד, מאוד טריוויאליים.

יעקב מרגי: אתה רוצה להגיד שהתהליך ייקח זמן ולבקש זמן להקיף את כל החוזים?

יעקב מרגי: בסדר.

יעקב מרגי: אבל בחייך, אל תערער על זה, זה לא יעזור.

יותם אדמי: לא, אדוני, הוויכוח הוא לא על התנאים, אנחנו מסכימים לחלוטין עם מה שאמרת, באמת חשוב שיהיה חוזה, חשוב שיהיה לו ניסיון וחשוב שהוא יעבוד בטיחותי, ואני אגלה לך סוד – אנחנו עושים את זה כבר היום.

יותם אדמי: לא על זה דיברתי.

יותם אדמי: אני מדבר על השאלה האם עכשיו אנחנו צריכים ללכת ולאשר כל סוכן בצורה פרטנית מול מינהל הגז, כשאני משער שיש עשרות ומאות כאלה בפריסה ארצית בכל החברות; או שאנחנו עכשיו יכולים לקבל - - -

יעקב מרגי: עצור.

חן בר יוסף: דבר ראשון, נתנו שנה לאשר אותם.

חן בר יוסף: השאלה איך סוכנים חדשים - - -

יעקב מרגי: רגע, חן, השאלה שלי היא למה אתה צריך את כאב הראש הזה, למה אתה צריך שהוא ידווח.

יעקב מרגי: אם אתה נותן לו עכשיו להחזיק מתקן עם סכנה של רבע מכל אמוניה של חיפה, אם אתה סומך עליו, אז הוא מבקש ממך להגיד לו מה אתה רוצה והוא יעשה את כל הפעולות, הוא יחזיק אותם אצלו.

יעקב מרגי: למה אתה צריך את הדיווח הזה?

יעקב מרגי: למה אתה צריך לאשר אחד-אחד?

חן בר יוסף: דבר ראשון, כי מה שהיה עד היום לא הוכיח את עצמו.

חן בר יוסף: זה לא הוכיח את עצמו משתי סיבות.

חן בר יוסף: אחת, אני רוצה לדעת כשסוכן כזה כושל, אני רוצה לדעת שאני מורה לו להפסיק לעבוד - - -

יעקב מרגי: מה זאת אומרת "זה לא היה עד היום"?

יעקב מרגי: אתה רוצה להגיד לי שספקי הגז - - -

חן בר יוסף: ספקי הגז עבדו עם סוכנים ורק לאחרונה ביקשנו מהם את כל הרשימות של כל הסוכנים האלה - - -

אנטאנס שחאדה: לסוכן אין אישור מהמשרד?

חן בר יוסף: לא.

חן בר יוסף: זאת הבעיה, זה מה שבאנו להסדיר פה.

חן בר יוסף: והסוכן הוא ממש מיני ספק גז מול הלקוח.

איתי עצמון: זאת בדיוק הנקודה.

חן בר יוסף: יותר מזה, במקרה של סוכן שכשל, הדרך היחידה הייתה לתבוע בפלילים את הסוכן הספציפי, בלי שיש לי יכולת להגיד שהחברה הזאת, הח"פ הזה, לא מוסמכת יותר לעבוד בתחום הגז.

חן בר יוסף: ועכשיו, כשהרישום אצלי, אני יכול לעשות את זה.

יעקב מרגי: אז תעשה את זה מול ספק הגז.

יעקב מרגי: הוא לא היה אחראי, הוא העסיק סוכנים כאלה.

יעקב מרגי: תגדיר לו.

חן בר יוסף: יש בהמשך את חובות הפיקוח של ספק הגז על הסוכן.

יעקב מרגי: לא, שלא יהיה גם וגם, אל תגזים.

חן בר יוסף: זה לא גם וגם.

חן בר יוסף: קודם כול, אנחנו לא מסירים ידינו וכבר היום אנחנו מגיעים, ונמשיך להגיע, לכל סוכנות וסוכנות ונעשה ביקורת ישירה שלנו על הסוכנות עצמה.

חן בר יוסף: חוץ מזה, מכיוון שהסוכן הוא מין זרוע ארוכה של חברות הגז, יש דרישות פיקוח שלנו מחברות הגז על הסוכנים.

חן בר יוסף: אבל הנקודה היא שהיום כאשר סוכן של חברה היה כושל, כלי העבודה היחיד שלי היה מול החברה למעלה.

חן בר יוסף: ועכשיו אני אומר: לא, אם הסוכן שלך בעפולה כשל, אני רוצה לטפל בסוכן שלך בעפולה ולמנוע את הכשל של הסוכן הזה בעפולה.

חן בר יוסף: עד היום הייתי צריך לסגור את כל החברה, זה היה לא מידתי.

יעקב מרגי: אתה צודק, זה לא מידתי.

יעקב מרגי: אבל אני שואל אותך שאלה.

יעקב מרגי: למה אתה צריך לאשר אותם?

יעקב מרגי: אתה צריך לדעת עליהם, אבל למה אתה צריך לאשר אותם?

חן בר יוסף: כי כאשר אני מאשר אותם אני יכול גם לפסול אותם.

חן בר יוסף: אם אני לא מאשר אותם אין לי שום יכולת לפסול אותם.

אנטאנס שחאדה: גם אם זה מוריד אחריות מהחברה?

חן בר יוסף: זה לא מוריד.

חן בר יוסף: נקרא בהמשך ותראה שזה לא מוריד.

איתי עצמון: אני גם רוצה להתייחס לעניין הזה.

איתי עצמון: מבחינתי האלטרנטיבה היא שהסוכנים האלה יקבלו רישיון.

איתי עצמון: הם מבצעים פעולה שחייבת ברישוי, והאלטרנטיבה היא לרשות את כל הסוכנים האלה.

איתי עצמון: כך שמדובר פה בפשרה.

איתי עצמון: וכמו שאמרתי, הסעיפים הבאים נועדו לתת לרגולטור כלים לפקח על אותם גופים, אנשים או חברות שמבצעים פעולות שחייבות ברישוי, פעולות שיש להן השלכה בטיחותית.

איתי עצמון: צריך לזכור שאנחנו עוסקים כאן בענייני בטיחות, ולכן מאוד חשוב בעיניי הפיקוח הזה, שהוא בעצם מעין רישוי.

איתי עצמון: כלומר, לא יידרש רישיון נפרד, המשרד לא יידרש לרשות עכשיו מחדש את כל הסוכנים, אלא במסגרת הרישיון של הספק יהיה מעין היתר לסוכן ספציפי.

איתי עצמון: נקודה שנייה, לגבי הערתו של עורך דין אדמי, אני מפנה אותו לסעיף 76 להצעת החוק, שעניינו הוראות מעבר לעניין ביצוע פעולת גז באמצעות סוכן.

איתי עצמון: שם יש הסדר – הוועדה תגיע אליו – לגבי הסוכנים הקיימים.

איתי עצמון: אז כדאי שיקרא את הצעת החוק עד סופה.

יעקב מרגי: אם אתה חושב שהנחת את דעתו – לא הנחת את דעתו.

איתי עצמון: אוקיי, אבל כדאי לקרוא את הצעת החוק עד הסוף.

יעקב מרגי: חבר הכנסת, בבקשה.

סעיד אלחרומי: בנושא הניסיון, סעיף (3) נדמה לי – מה לגבי אנשים חדשים שרוצים להיכנס לתחום?

יעקב מרגי: כבר אמרנו.

יעקב מרגי: על אורך הניסיון יהיה משא ומתן, זה לא יהיה שלוש שנים, זה יהיה קצר יותר.

יעקב מרגי: אבל הוא כן יצטרך להכיר את תחום הגז, אולי דרך זה שהוא עבד שנה, שנה וחצי או שנתיים, נראה מה נחליט, אצל ספק.

יעקב מרגי: אבל אתה לא יכול לצאת מתוך הנחה שכולנו מכירים כל דבר ויודעים כל דבר.

יעקב מרגי: לדוגמה, כמה שאני החזקתי מעצמי בהשכלה כללית ואף אחד לא עובר אותי ואני יכול אפילו להתחרות מול ההוא שפעם נכשלתי מולו ב"המרדף", הצ'ייסר – אני לא ידעתי שלא מתקינים גז במפלס נמוך מתחת לאדמה.

יעקב מרגי: ידעתי שגז כבד, אבל אמרתי לעצמי שמספיק שיש חלון.

יעקב מרגי: לא ידעתי.

יעקב מרגי: אותו דבר, אתה לא יכול לקחת מישהו שאין לו שום ניסיון, הוא לא יודע איך נראה בלון גז.

יעקב מרגי: כמו שאמרתי שיש אורתופדים שלא יודעים איך נראה אדם במצוקת מוות.

יעקב מרגי: גם זה תקלה שצריך לטפל בה.

יעקב מרגי: הוא לא יודע מה זה התייבשות.

יעקב מרגי: אז מה אני בא ואומר?

יעקב מרגי: שצריך ניסיון כלשהו.

יעקב מרגי: זה לא שהוא צריך עכשיו ללכת לעשות התמחות וכו'.

יעקב מרגי: אבל הוא כן צריך להביא אישור שהוא עבד בחורה גז למשל.

יעקב מרגי: שיראה שעבדתי אצלו שנה, יש לי ניסיון, אני יודע מה זה בלון, אני יודע איך סוגרים, מה כיוון הסגירה.

יעקב מרגי: יש כאלה שעד היום לא בטוחים מה כיוון הסגירה.

יעקב מרגי: לכן צריך ניסיון מינימלי.

יעקב מרגי: אבל זה לא הולך להיות בית ספר, זה לא הולך להיות פקולטה.

איתי עצמון: אני רוצה לשאול את משרד האנרגיה בעניין הניסיון.

איתי עצמון: ההסמכה להתקין תקנות בעניין היא "לפעולות ספק גז כפי שקבע השר, באישור ועדת הכלכלה".

איתי עצמון: השאלה אם התיבה "בביצוע פעולות ספק גז" לא תקשה או תצמצם את שיקול הדעת של השר בהביאו לכאן את התקנות.

איתי עצמון: השאלה אם לא צריך לקבוע "מיומנות, ידע מקצועי וניסיון כפי שקבע השר, באישור ועדת הכלכלה".

גל נוי אפרת: אפשר מבחינתנו להוריד את המילים "בביצוע פעולות ספק גז".

גל נוי אפרת: הכוונה שלנו היא לשלב את הדרישות האלה בתקנות שהוועדה אישרה לנו לפני שנתיים, תקנות שמסדירות את כל הדרישות המקצועיות לקבלת רישיון ספק גז.

גל נוי אפרת: הכוונה שלנו היא לקבוע שם עוד סעיפים נוספים, שמתייחסים לסוכנים, בהתאמה לנוסחים שהוועדה תאשר.

יעקב מרגי: בתקנות באישור הוועדה?

גל נוי אפרת: כן.

איתי עצמון: אז אתם חושבים שכדאי למחוק את המילים האלה?

גל נוי אפרת: כן, אפשר להוריד את זה.

יעקב מרגי: יש עוד הערות?

גדי ואנונו: כבוד השר, יש לי הערה מהותית.

יעקב מרגי: עוד פעם אתה קורא לי שר?

יעקב מרגי: תתפלא לשמוע, יש כאלה שהיו שרים ולא רוצים להיות שרים יותר.

יעקב מרגי: אני אחד מהם.

יעקב מרגי: תראה מה הם עוברים היום, מסכנים.

יעקב מרגי: בבקשה, אדוני.

גדי ואנונו: כבודו, האמת היא שאני לא מצליח להבין את כל הבלגן.

גדי ואנונו: אני מבין מהשיחה שהחברות הגדולות בעצם לא מדווחות על הסוכנים שלהן; אצלנו בחברות הקטנות אני מגיש ברישיון את כל השמות של הסוכנים, והמנהל מאשר אותם.

גדי ואנונו: כך שאני לא מצליח להבין את הבעיה.

גדי ואנונו: אבל אני כן מודאג מסעיף 28(7).

גדי ואנונו: לאחרונה אנחנו עדים לכל מיני הרשעות, ופה חייבים לדייק ולהסביר.

גדי ואנונו: למה אני אומר את זה?

גדי ואנונו: כי לא מזמן היה לי מקרה של טכנאי גז שעשה טעות במילוי של הטופס ולא שם לב; צריך 50 ס"מ מפתח ביוב, אבל לא היה 50 ס"מ, היה פחות.

גדי ואנונו: במינהל הגז החליטו להעמיד אותו לדיו ולכאורה הוא אשם, אין פה ויכוח, הוא אשם, הוא לא שם לב.

יעקב מרגי: זה לא העמדה לדין, זה בירור.

גדי ואנונו: האם בגלל דבר כזה המנהל יבוא ויפסול לו את הרישיון?

גדי ואנונו: לכן הדבר הזה חייב להיות מדויק, כי אם לא אני מאמין שתוך 24 שעות אני סוגר את כל חברות הגז, הרי לכולם יש טעויות.

יעקב מרגי: גדי, לא כל בירור משמעתי זה העמדה לדין.

יעקב מרגי: מדובר במונחים משפטיים.

גדי ואנונו: כבודו, אם הזמינו טכנאי בגלל 30 ס"מ או 40 ס"מ ויכוח על מטראז', אני מאמין שאפשר לסגור כל חברה בשלוש שניות.

יעקב מרגי: אם המתקין שלך לא יודע איך נראים 50 ס"מ לעומת 30 ס"מ אז שיבוא לבתים הישנים של עמידר; גודל של בלטה זה 20, ועוד חצי בלטה זה 30.

יעקב מרגי: שתיים וחצי בלטות זה 50.

גדי ואנונו: לא זאת הבעיה, כבודו.

גדי ואנונו: יש בתקן הרבה דברים, והוא פספס.

גדי ואנונו: יכול לקרות שבן אדם מפספס.

יעקב מרגי: בסדר, תקבל תשובה.

גדי ואנונו: אני חושב שאת סעיף (7) צריך לבטל.

יעקב מרגי: יש עוד הערות?

יעקב מרגי: אין.

יעקב מרגי: אז תנו תשובות לפני שאני מצביע על 27 ו-28.

גל נוי אפרת: כפי שציין היועץ המשפטי של הוועדה, כל הרשעה תיבחן לפי הנסיבות שלה.

גל נוי אפרת: לא כל הרשעה בכל עברה תצדיק החלטה לא לתת היתר לפעול באמצעות סוכן מסוים.

יעקב מרגי: בסדר, ברור, דיברנו על זה, רק כנראה גדי לא הקשיב.

יעקב מרגי: מה לגבי הרשימות שהספקים מגישים לכם היום?

יעקב מרגי: בעבר הגישו ולא אישרתם, והיום אתם כן תאשרו.

גל נוי אפרת: נכון.

גל נוי אפרת: היום הם מדווחים, אבל זה לא עובר שום בחינה שלנו.

יעקב מרגי: גדי, פעם באה אני לא אתן לך לדבר אם לא תקשיב.

יעקב מרגי: 27, 28 – מי בעד?

יעקב מרגי: מי נגד?

יעקב מרגי: אין מתנגדים ואין נמנעים.

יעקב מרגי: אושרו.

יעקב מרגי: הסעיפים אושרו.

יעקב מרגי: חן, אל תשמח כי בתקנות נוציא לך את הנשמה.

יעקב מרגי: ..

גל נוי אפרת: הסעיף הזה בעצם קובע שהבקשה לפעול באמצעות סוכן יכולה להיות מוגשת או במסגרת הבקשה לרישיון אם במועד הזה כבר יש לו את הרשימה של הסוכנים, או במהלך תקופת הרישיון אם הוא רוצה להוסיף עוד סוכנים במהלך תקופת הרישיון.

גל נוי אפרת: זה הכול.

יעקב מרגי: יש הערות?

יעקב מרגי: אני מקווה שלא, כי זה יצליח לעצבן אותי.

יעקב מרגי: אין הערות.

יעקב מרגי: מי בעד אישור 28א?

יעקב מרגי: אין מתנגדים ואין נמנעים.

יעקב מרגי: אושר.

יעקב מרגי: סעיף 28א אושר.

יעקב מרגי: עוברים ל-28ב.

גל נוי אפרת: אנחנו מבקשים להוסיף פה כמה מילים בסוף המשפט הראשון.

גל נוי אפרת: אחרי "פעולות ספק גז לפי סימן זה" אנחנו מבקשים להוסיף "והודיע על כך לסוכן".

גל נוי אפרת: כלומר, שבעל רישיון ספק גז שהחליט על הפסקת ההתקשרות עם הסוכן והוא הודיע על כך לסוכן, הוא יודיע על כך למנהל ללא דיחוי.

גל נוי אפרת: כל הסעיף הזה מסדיר את המקרה שבו ספק מחליט, מסיבותיו, להפסיק את ההתקשרות עם סוכן מסוים.

גל נוי אפרת: הוא צריך להודיע לו ולנו על זה, ואנחנו בהתאמה נתאים את הרישיון בכך שנוריד את השם של הסוכן מהרישיון של הספק.

יעקב מרגי: למה אתם צריכים להנחות אותו ולא הספק?

גל נוי אפרת: אנחנו רוצים לוודא, למרות שאולי לא יהיה צורך - - -

יעקב מרגי: תוודאו מול הספק.

יעקב מרגי: תקשיבי, הרי בסוף אתם תסבלו מזה.

יעקב מרגי: הספק הפסיק התקשרות איתו?

יעקב מרגי: שידע שחלה עליו אחריות לוודא שאין לו בשטחי האחסנה כך וכך, שהוא ניתק והעביר את הצרכנים שלו למישהו אחר וכו'.

גל נוי אפרת: אנחנו באמת מעדיפים שהספק יסדיר את זה מול הסוכן.

גל נוי אפרת: זה מנוסח ב"רשאי", במקרים שבהם לא תנוח דעתנו שהספק הסדיר את זה.

יעקב מרגי: אוקיי, תודה.

יעקב מרגי: ניצחת אותי עם ה"רשאי".

יעקב מרגי: אבל תקשיבו, לפעמים אנחנו מעמיסים על עצמנו רגולציה.

יעקב מרגי: .. אני מבטיח לכם שלא תתעסקו עם זה, כי יותר נכון שהספקים יעשו את זה.

גל נוי אפרת: אנחנו באמת מקווים שלא נצטרך להתעסק עם זה.

יעקב מרגי: יש הערות?

אבי פרל: אני מבקש להעיר.

אבי פרל: אני מציע שמשרד האנרגיה ייקח את המפתחות וינהל את החברות ויעשה את הכול לבד - - -

יעקב מרגי: תודה, תודה.

אבי פרל: לא, תן לי להגיב לסעיף - - -

יעקב מרגי: לא, או שאתה תיגש ישר למהות, או ש - - -

אבי פרל: אין אח ורע לכך, אין אף מקצוע במדינה ש - - -

יעקב מרגי: לא, לא, עם כל הכבוד, אם אתה רוצה להתייחס למהות, תתייחס למהות.

יעקב מרגי: אבל עצות, הערות וציונים – אל תיתן לנו, אתה לא בפוזיציה הזאת.

יעקב מרגי: הערות מהותיות בבקשה.

אבי פרל: אדוני, אתה רוצה שזה יתנהל בצורה שאנחנו, הכלבים, נובחים והשיירה עוברת?

אבי פרל: אז תעשה את זה לבד עם משרד האנרגיה, אנחנו מיותרים פה.

אבי פרל: או שתיתן לנו להגיד את כל מה שכואב לנו.

אבי פרל: לא יכול להיות מצב שרגולטור יכול לנהל לנו איזה סוכן אנחנו לוקחים, איזה סוכן אנחנו לא לוקחים.

אבי פרל: הוא יכול לאכוף עלינו, הוא יכול לבדוק אותנו, אבל הוא צריך לסמוך עלינו שהאנשים שאנחנו נעסיק, נפעיל וננהל יהיו מוסמכים, מיומנים, מקצועיים, ישרים וכל מה שקשור.

יעקב מרגי: תודה רבה.

אבי פרל: כל הפירוט הזה, כל הסעיפים האלה, מיותרים.

יעקב מרגי: תודה רבה.

יעקב מרגי: תשתיקי אותו.

יעקב מרגי: עד עכשיו סמכנו עליכם.

יעקב מרגי: הוא סמך עליכם.

יעקב מרגי: אתה לא רוצה שאני אפשיט אותך פה ואביא לך דוגמאות של סוכני גז, איך הם שמים את הצוברים שלהם, איך הם מספקים צוברים.

יעקב מרגי: הגיע הזמן שתהיה הסדרה של זה.

יעקב מרגי: אם זה הסגנון שאתה רוצה לקבל.

יעקב מרגי: הגיע הזמן שתהיה הסדרה ואסדרה.

יעקב מרגי: אתה לא יכול לדבר בשם כולם.

יעקב מרגי: יש סוכנים שלא מתנהלים לפי כללי הרישיון.

יעקב מרגי: תודה.

יעקב מרגי: יש הערות נוספות?

יעקב מרגי: חברי הכנסת רוצים להעיר?

יעקב מרגי: לא.

יעקב מרגי: אז אנחנו מצביעים על 28ב.

יעקב מרגי: מי בעד?

יעקב מרגי: אין מתנגדים ואין נמנעים.

יעקב מרגי: אושר.

יעקב מרגי: אושר.

יעקב מרגי: עוברים ל-28ג.

סעיד אלחרומי: יש לי שאלה לגבי (3).

סעיד אלחרומי: "אחת הנסיבות כאמור בסעיף 8(א)" – מה זה הסעיפים האלה?

יעקב מרגי: תסבירי את הסעיף ותייחסי לשאלה של חבר הכנסת אלחרומי.

גל נוי אפרת: הסעיף הזה קובע סמכות למנהל לענייני בטיחות הגז לקבוע שבעל רישיון ספק גז לא יוכל לפעול באמצעות סוכן מסוים אם בסוכן הזה התקיימו אחת מהעילות שקבועות בסעיף.

גל נוי אפרת: לדוגמה, אם הסוכן הזה כבר לא עומד בתנאים לקבלת היתר לפעולה לפי סעיף 28, אם הוא לדוגמה הורשע בעברה - - -

סעיד אלחרומי: לא, אני מתייחס ל-(א)(3).

גל נוי אפרת: (3) מפנה לסעיף 8.

גל נוי אפרת: סעיף 8 מתייחס לרישיון ספק גז.

גל נוי אפרת: הוא מדבר בעצם על עילות לביטול רישיון ספק גז, לדוגמה שבעל הרישיון הפסיק לעסוק בגז.

גל נוי אפרת: אז בהתאמה, אם הסוכן הפסיק לעסוק בגז אז זו עילה לביטול ההיתר של הספק - - -

אנטאנס שחאדה: למה שהוא לא יפנה לספק אחר?

גל נוי אפרת: הוא יכול.

אנטאנס שחאדה: אז למה לבטל לו?

יעקב מרגי: לא, לא הבנת.

יעקב מרגי: אני הספק והפסקתי לעסוק בזה או שמכרתי את העסק - - -

אנטאנס שחאדה: אתה עובד עם סוכן - - -

גל נוי אפרת: הסוכן משויך לספק מסוים.

גל נוי אפרת: הוא יכול לעבור לספק אחר, אבל זה חייב לרדת מהרישיון של הספק הקודם ואז לעבור לרישיון של הספק החדש.

גל נוי אפרת: הסוכן הוא ידו הארוכה של בעל רישיון מסוים, הוא לא יכול לעבור מאחד לשני בלי שזה עובר לדרכו.

יעקב מרגי: יש הערות ל-28ג?

סעיד אלחרומי: (4) זה אותן עברות שדיברנו עליהן?

חן בר יוסף: כן.

אבי פרל: אדוני היושב-ראש, ב-28ג יש כפל ביטוח.

אבי פרל: אתם רוצים שאנחנו נבטח את הסוכן ובנוסף הסוכן חייב לעשות ביטוח של עצמו.

אבי פרל: אני חושב שכל האחריות נמצאת ממילא על ספק הגז ולכן הכול זה באחריות החברות.

יעקב מרגי: זה נאמר קודם.

יעקב מרגי: תקבל הבהרה.

אבי פרל: הפירוט קצת לא ברור והוא מיותר לדעתי.

גל נוי אפרת: לא כל כך ברורה לי ההערה בהקשר של סעיף 28ג.

יעקב מרגי: זה לא בהקשר של זה, זה בהקשר של מה שאני הערתי לך בזמנו.

גל נוי אפרת: לגבי חובת הביטוח?

יעקב מרגי: זה אותו ביטוח שהספק עושה.

גל נוי אפרת: הסעיף הבא מתייחס לביטוח, נדבר על זה שם.

יעקב מרגי: יש עוד הערות ל-28ג?

יעקב מרגי: אין הערות.

יעקב מרגי: אנחנו מצביעים.

יעקב מרגי: מי בעד אישור 28ג?

יעקב מרגי: אין מתנגדים ואין נמנעים.

יעקב מרגי: אושר.

יעקב מרגי: הסעיף אושר.

יעקב מרגי: עוברים ל-29.

גל נוי אפרת: כפי שאמרנו בדיונים הקודמים, אחת מהחובות שחלות על בעל רישיון, גם כתנאי לקבלת הרישיון וגם במהלך כל תקופת הרישיון, זה שהוא יהיה מבוטח בביטוח - - -

יעקב מרגי: כיסוי ביטוחי.

גל נוי אפרת: נכון.

גל נוי אפרת: והקראנו גם את אחת מהתוספות שקובעת את הדרישות של הביטוח, את הסכום של הביטוח ואת הסכום - - -

יעקב מרגי: הוא חייב גם לבטח את הסוכנים.

גל נוי אפרת: נכון.

גל נוי אפרת: הסעיף הזה בעצם קובע חובה על הספק לבטח גם את הפעילות של הסוכנים באותו ביטוח שהוא מבוטח בעצמו, כדי שהצרכנים שמקבלים גז באמצעות הסוכן המסוים יקבלו בדיוק את אותם תנאים מהספק.

יעקב מרגי: גם את כרגולטור רוצה כתובת אחת שעליה האחריות הכוללת.

גל נוי אפרת: נכון.

יעקב מרגי: יש הערות?

יעקב מרגי: אין פה סרבול ואין פה כפילויות, זאת הבהרה נכונה וחשובה.

יעקב מרגי: אם אין הערות אנחנו מצביעים על 29.

יעקב מרגי: מי בעד 29?

יעקב מרגי: אין מתנגדים ואין נמנעים.

יעקב מרגי: אושר.

יעקב מרגי: הסעיף אושר.

יעקב מרגי: עוברים ל-30.

גל נוי אפרת: סעיף 30 קובע שכל ההוראות שחלות לגבי ספק גז, כמו למשל החובה לבצע בדיקה תקופתית – למעט הוראות מסוימות או פרקים מסוימים שפירטנו כאן שהם לא רלוונטיים לסוכן – יחולו כמו שהן גם על הסוכן, כדי שרמת הבטיחות לא תיפגע.

גל נוי אפרת: הסעיפים שאנחנו החרגנו מהחובה הזאת הם סעיפים שהם פשוט לא רלוונטיים לסוכן, או סעיפים שהוחלו כבר על בעל הרישיון, או סעיפים שמדברים לדוגמה על הרישוי של הספק.

יעקב מרגי: לא היה יותר קל לך לומר מה את מחילה על הסוכן מאשר להחיל את הכול פרט לזה, לזה, לזה ולזה?

גל נוי אפרת: לא, גם כי יש רשימה של תקנות לפי החוק והיא לא רשימה סגורה, היא יכולה להשתנות בהמשך, וגם כי יש הוראות שונות של חוק התקנים לגבי תקינה.

גל נוי אפרת: לכן אנחנו מעדיפים לומר את זה בצורה ברורה, כדי שיהיה ברור שכל ההוראות חלות, למעט ההוראות שאנחנו יודעים שאנחנו לא רוצים להחיל.

גל נוי אפרת: ומה זה ההוראות האלה?

גל נוי אפרת: סעיפים 22 ו-23, שהוועדה כבר אישרה אותן.

גל נוי אפרת: סעיף 22 מתייחס לביטוח, שלגביו יש את הסעיף הנפרד, סעיף 29, ולכן אין צורך להחיל את 22.

גל נוי אפרת: סעיף 23 זה סעיף שמחייב את הספקים לדווח על מתקנים שאינם טעוני היתר, ובסעיף הזה כבר יש חובה מפורשת על הספקים לדווח גם על מתקנים שהסוכנים שלהם מספקים להם גז בשמם, ולכן אין צורך להחיל אותו על הסוכן.

יעקב מרגי: אני הסוכן, מה את בכל זאת רוצה ממני?

גל נוי אפרת: את כל החובות האחרות.

גל נוי אפרת: לדוגמה, בדיקה לפי תחילת הספקה למתקן, בדיקה תקופתית, חובה לתקן ליקויים שנמצאו - - -

סעיד אלחרומי: איך סוכן הגז יספק גז לכפר וואדי נעם, שיש בו 15,000 תושבים והוא לא מוכר ואין בו היתר בנייה?

חן בר יוסף: מה הקשר להיתר בנייה?

חן בר יוסף: לא צריך היתר בנייה בשביל לספק גז.

יעקב מרגי: איפה כתוב היתר בנייה?

יעקב מרגי: אתה רוצה היתר בנייה?

יעקב מרגי: אני אכניס.

יעקב מרגי: למה אתה שואל שאלות קיטבג.

יעקב מרגי: אל תיתן להם רעיונות, שתהיה בריא.

סעיד אלחרומי: אני שואל כי בסעיף הזה יש את הסיפור של הבדיקה, איפה מניחים את הגז במקומות האלה.

סעיד אלחרומי: מן הסתם אני לא רוצה שיתעורר מצב ש - - -

יעקב מרגי: בוא נניח שאנחנו מדברים על פחון.

יעקב מרגי: אתה היית רוצה שבלוני הגז לא יהיו על איזה בסיס מוצק אלא על אדמה לא ישרה והוא יתנדנד?

סעיד אלחרומי: לא, על בסיס מוצק.

יעקב מרגי: אז צריך לבדוק את זה.

יעקב מרגי: זה יותר לטובת הצרכן מאשר לטובת הסוכן.

יעקב מרגי: צריך לחשוב איך מגינים על הצרכנים.

סעיד אלחרומי: אין בעיה עם זה, רק ש - - -

אנטאנס שחאדה: כבוד היושב-ראש, אנחנו בעד הבטיחות כמובן, ששומרת על הספקים והצרכנים.

אנטאנס שחאדה: אבל אנחנו מכירים שיש בעייתיות מסוימת, במיוחד ביישובים הערביים, ואולי כדאי לתת לסוכן תקופה להכין את עצמו לענות על כל הדרישות.

אנטאנס שחאדה: לתת לו שישה חודשים.

יעקב מרגי: הוא עונה היום על הדרישות.

יעקב מרגי: מה יש פה שהוא חדש?

אנטאנס שחאדה: יש תוספות ב-23.

גל נוי אפרת: כמו שהיועץ המשפטי של הוועדה ציין קודם, בסעיף 76 לחוק אנחנו מציעים לקבוע הוראת מעבר שלפיה תהיה שנה מיום תחילת החוק כדי לפעול בהתאם להוראות האלה.

גל נוי אפרת: הם יצטרכו להסדיר את הפעילות שלהם בשנה הזאת.

יעקב מרגי: אז כבר קבעת שנה?

גל נוי אפרת: הצענו שנה, אבל עוד לא הגענו לסעיף הזה.

סעיד אלחרומי: בסעיף (2) כתוב: בסעיף 20, במקום סעיף קטן (א) יבוא: סוכן לא יספק אלא לצרכן גז שבעל רישיון ספק הגז התקשר עמו בחוזה.

סעיד אלחרומי: זאת אומרת שכל צרכן גז בכל מקום צריך חוזה?

גל נוי אפרת: התייחסנו לזה בסעיף 20, לגבי בעל רישיון.

גל נוי אפרת: לספק מותר לספק גז לצרכן שיש איתו חוזה, ואיפשרנו גם חשבונית במקום חוזה.

גל נוי אפרת: זה כבר קבוע בסעיף 20.

יעקב מרגי: או חוזה או חשבונית.

גל נוי אפרת: בררת המחדל היא חוזה, אנחנו מעדיפים שזה יהיה חוזה, אבל איפשרנו גם חשבונית.

סעיד אלחרומי: כל משק בית בישראל צריך - - - ?

יעקב מרגי: בוודאי.

יעקב מרגי: אני עשיתי חוזה עם ספק הגז שלי.

גל נוי אפרת: אני אחזור רגע.

גל נוי אפרת: לסעיפים 22 ו-23 התייחסתי לגבי ההתאמות - - -

יעקב מרגי: סליחה, אבל חשוב שזה לא יהיה ערטילאי, שיהיה חשבונית או חוזה.

חן בר יוסף: זה כתוב.

יעקב מרגי: שיכינו הסכם.

יעקב מרגי: תאר לך שאני הסוכן שלך, עשית איתי הסכם ואז השכן השני בא ואומר לך, למה אתה לוקח ממנו, קח ממני.

יעקב מרגי: צריך מינימום של...

יעקב מרגי: זה לא הכבדה.

יעקב מרגי: או חשבונית או הסכם כתוב.

יעקב מרגי: אני מאמין שהספקים מציידים אותם בטיוטת חוזה.

גל נוי אפרת: הם אמורים, כן.

גל נוי אפרת: אני רוצה להשלים - - -

סעיד אלחרומי: לא, אני רוצה להתעקש בנושא החוזה.

סעיד אלחרומי: מה יש בחוזה הזה?

חן בר יוסף: אני אסביר את זה.

חן בר יוסף: זה בא להגן על הלקוח.

חן בר יוסף: הרי החשש הגדול באירוע גז זה התנערות של הספק מהאחריות שלו.

חן בר יוסף: אם קרה אצלך פיצוץ בבית אתה רוצה לדעת שיש אבא למערכת שדרכה קיבלת גז.

חן בר יוסף: ואם יש בינך לבינו חוזה או אפילו חשבונית, זה אומר ששילמת כנראה, נכון?

חן בר יוסף: אז מה, לא מגיעה לך חשבונית על זה ששילמת?

חן בר יוסף: זה בא להגן על הצרכן.

יעקב מרגי: רוצה חוויה אישית?

יעקב מרגי: שבוע ראשון, חתן חדש בדירה שכורה, קמנו לארוחת בוקר, מדליקים את הגז, ואין גז - - -

אנטאנס שחאדה: אדוני היושב-ראש, חברות הגז נמצאות איתנו בזום, נכון?

אנטאנס שחאדה: רציתי לשאול מה המצב היום, במיוחד ביישובים הבדואים בדרום.

אנטאנס שחאדה: האם יש סוכנים?

אנטאנס שחאדה: זה מוסדר?

אנטאנס שחאדה: יש בעיות?

יעקב מרגי: כמה תושבים יש בפזורה?

אנטאנס שחאדה: 150,000.

יעקב מרגי: נראה לך ש-150,000 חיים מקרני השמש?

אנטאנס שחאדה: לא, השאלה היא איך זה קורה.

סעיד אלחרומי: איך היום מחולק הגז?

סעיד אלחרומי: איך מתבצעת חלוקת הגז?

יעקב מרגי: סוכנים.

סעיד אלחרומי: הסוכנים מגיעים לכתובת - - -

אנטאנס שחאדה: מגיע הטנדר.

אנטאנס שחאדה: כמו מכולת.

סעיד אלחרומי: במכולת אחת או שתיים ביישוב יש עשרות בלונים, ואז אנשים באים וקונים במקום.

יעקב מרגי: סעיד, אתה לא היית בצבא.

יעקב מרגי: תקשיב, בצבא, אחרי יום שלם בטירונות אתה עייף, מת לישון, אבל המ"כ רוצה להתחשבן עם מישהו שהפריע לו, מוציא את כולם למגרש הכדורסל.

יעקב מרגי: אומר להם, רבותיי, 30 שניות כולם במגרש.

יעקב מרגי: בא איזה חכמולוג ושואל אותו "המפקד, עם הקיטבג?".

יעקב מרגי: אומר לו המפקד "כן, בטח עם הקיטבג".

יעקב מרגי: תגיד לי, מה אתה עושה עכשיו?

יעקב מרגי: אני רוצה לדעת מה אתה עושה עכשיו.

סעיד אלחרומי: אני לא רוצה שאנשים יעברו על החוק במודע.

יעקב מרגי: אני אומר לך, אני לא מכיר מציאות שהחוק יכשיר את השיטה שציינת.

יעקב מרגי: תתמודד.

יעקב מרגי: חן, תתמודדו בבקשה.

סעיד אלחרומי: זה יפגע בחברות הגז, זה בטוח.

חן בר יוסף: למכור דרך המכולת זה בוודאי לא בטוח.

חן בר יוסף: לדעתי בשנת 2019 יש לנו שלושה או ארבעה הרוגים בפזורה מזה שהם לקחו את הבלון בעצמם, חיברו אותו בעצמם עם צינור גינה, עשו מכל שמחמם מים בתוך הבית, ולצערנו נחנקו בתוך הבית.

חן בר יוסף: אז השיטה המסודרת היא שספק גז או סוכן מטעמו מגיע הביתה, מסתכל שהמתקן שלך בסדר – אתה לא צריך היתר בנייה בשביל זה, אתה רק צריך שהמתקן יהיה בסדר, שהצינור מספיק - - -

אנטאנס שחאדה: לא, צריך שיהיה מקום לספק הגז או לסוכן לנהל עסק, זאת הבעיה.

אנטאנס שחאדה: הבעיה שאין לסוכן מקום עם תנאים.

חן בר יוסף: יש מספיק מקומות בשביל זה, בטח בדרום.

יעקב מרגי: יש הערות, חברינו בזום?

יעקב מרגי: שימי לנו אותם, נראה לי הם נפגעו קצת.

עומר גורדון: כבוד היושב-ראש, אנחנו חושבים שהמצב היום נדרש להשתנות ואנחנו צריכים את העזרה של משרד התשתיות, אני חושב, להגדלת המודעות במגזר הבדואי ובכל אזור הדרום.

עומר גורדון: יש מספר בעיות לממש ולקיים את כל תנאי החוק הקיימים והחדשים - - -

יעקב מרגי: יהיו הוראות מעבר, יהיה לכם זמן להתארגן.

עומר גורדון: אין מודעות לעניין, אין שיתוף פעולה, יש בעיה להיכנס לדירות לעשות בדיקות, מסיבות של דת וכל מיני דברים אחרים - - -

אימאן ח'טיב יאסין: דת?

אימאן ח'טיב יאסין: איזה דברים של דת?

יעקב מרגי: מה, את רוצה שהוא ייכנס לבית של אישה?

אימאן ח'טיב יאסין: אם זה באמת לא מתאים לנשים אז שיכשירו נשים טכנאיות, מה הבעיה?

יעקב מרגי: יש בעיה להכשיר נשים?

חן בר יוסף: אין שום בעיה.

עומר גורדון: - - -

יעקב מרגי: אדוני, הבנו, תודה.

עומר גורדון: הוא נדרש לעשות בדיקה - - -

יעקב מרגי: תודה, הבנו, תודה.

יעקב מרגי: יש עוד הערות?

 << אורח >> אילן מירון: רציתי לומר שהחוזה עם הלקוח זה גושפנקה, אבל הגושפנקה האמיתית לגבי מי האחרון שסיפק את הגז למתקן זה בעצם הפלומבה שנמצאת על המכל.

 << אורח >> אילן מירון: לכל מכל ומכל שמסופק חייבת להיות פלומבה - - -

יעקב מרגי: ומה אם גנבתי לך מכל עם פלומבה?

 << אורח >> אילן מירון: אם יש לי חוזה עם לקוח ומישהו אחר סיפק לו גז, אז ההוכחה לכך שהוא סיפק את הגז לשם היא בעצם הפלומבה שנמצאת על המכל.

חן בר יוסף: החשבונית - - -

יעקב מרגי: אחר כך, חן.

יעקב מרגי: יש הערות נוספות?

יעקב מרגי: אני נפגע שלא מקשיבים לי, אני דיברתי על זה.

יעקב מרגי: אין הערות, אני חושב שהדברים ברורים.

יעקב מרגי: סעיף 30, מי בעד?

יעקב מרגי: מי נגד?

יעקב מרגי: שלושה.

יעקב מרגי: בעד – 1

יעקב מרגי: לא אושר.

יעקב מרגי: אני מבקש רוויזיה.

יעקב מרגי: הלאה, 31.

יעקב מרגי: תסבירי.

גל נוי אפרת: סעיף 31 בא לקבוע חובה של ספק הגז לפקח על כל הפעולות שמתבצעות בידי הסוכן מטעמו.

גל נוי אפרת: חובת הפיקוח היא חובה כללית לפיקוח כללי, ובסעיף קטן (ב) הצענו לקבוע חובות פיקוח קונקרטיות, ממש פעולות שעל ספק הגז לבצע אחת לתקופה כדי לוודא שהסוכן שפועל מטעמו פועל לפי כל הדרישות שקבועות בחוק ומקיים את כל הדרישות של הבטיחות, בשביל לוודא שרמת הבטיחות הנדרשת מתקיימת, גם אם הוא מבצע את הפעולות האלה באמצעות סוכן מטעמו ולא באופן ישיר.

גל נוי אפרת: המטרה היא שרמת הבטיחות לא תיפגע כשספק מחליט לפעול במודל שבו חלק מהפעולות הוא מבצע באמצעות סוכן.

גל נוי אפרת: במקרה שבו הספק מגלה הפרות במהלך פעולות הפיקוח האלה, או שנודע לו על כך בדרכים אחרות, כמובן שהוא צריך לפעול לתיקון הליקויים שנמצאים, ובמקרה שהוא מגלה הפרה שמהווה סכנה ממשית ומיידית הוא גם צריך, בנוסף לתיקון הליקויים, גם לדווח למנהל בכתב באופן מיידי.

יעקב מרגי: יש הערות?

אנטאנס שחאדה: אני נבהלתי כאשר אני קראתי את הסעיף הזה.

אנטאנס שחאדה: זה דורש מהחברות הרבה דברים.

אנטאנס שחאדה: יש יותר מדי דרישות מהספקים בסעיף הזה.

אימאן ח'טיב יאסין: מהסוכנים.

אנטאנס שחאדה: לא, אין פה סוכנים.

גל נוי אפרת: החובות פה הן על בעל הרישיון.

אנטאנס שחאדה: אני מבין.

אנטאנס שחאדה: זה יותר מדי בשביל בעל הרישיון, הוא ממש צריך מנגנון שלם כדי ליישם את זה.

חן בר יוסף: אנחנו נזכיר רגע את התפיסה שאותה הציג איתי.

חן בר יוסף: למעשה מה שמקבל הסוכן לידיים זה בעצם מיני חברת גז.

חן בר יוסף: הוא בעצם עושה כמעט הכול – הוא מקבל גז לידיים, הוא איש הקשר מול הצרכנים, הוא זה שבחלק מהמקרים גם עושה להם את הבדיקות.

חן בר יוסף: כמו שאתם יודעים, במשק הגז הביתי יש לא מעט פיראטיות, דהיינו כל מיני אנשים שעושים כל מיני פעולות בבלונים תחת כל עץ רענן, וזה דבר מסוכן מאוד.

חן בר יוסף: והגז שמעורב בזה לא מגיע מהשמיים, הוא הגיע דרך זה שהוא התגלגל מחברה א' לחברה ב' לחברה ג' ובסוף בקצה התהליך הגז הזה הופך להיות גז פיראטי עם בלונים שנגנבים וחיבורים מזעזעים שיש, שבאמת מסכנים חיים.

חן בר יוסף: אז למעשה מה שאנחנו אומרים זה ככה: תקשיב, אתה כחברת גז יכולת לעבוד ישירות, כולם היו יכולים להיות השכירים שלך, ואז ברור לגמרי שהאחריות הייתה ישירות עליך.

חן בר יוסף: אבל אתה בחרת לא לעבוד ככה, בחרת לעבוד באמצעות פרוקסי, באמצעות איזשהו שליח שלך.

חן בר יוסף: השליח הזה הוא לא מנותק; אם אתה סיפקת לו את הגז אז תדאג לוודא שהגז הזה הגיע ללקוח ותדאג לוודא שהמתקן בבית של הלקוח אכן נבדק, ותדאג לוודא שלא הלך פה גז כמו איזה ענן, שלא יהיה מצב שיש לי 100 לקוחות אבל הוא לקח כאילו יש לי 2,000.

אנטאנס שחאדה: שיבדוק אם יש חוזה בין הסוכן לבין הצרכן?

חן בר יוסף: כן.

חן בר יוסף: כי אם אין חוזה אז בעצם מה זה?

חן בר יוסף: לקחתי גז, סיפרתי סיפורים - - -

אנטאנס שחאדה: זה המשרד - - -

חן בר יוסף: רגע.

חן בר יוסף: זה הבסיס של הגז הפיראטי.

חן בר יוסף: אני כסוכן לקחתי גז עבור 2,000 צרכנים אבל דה-פקטו יש לי 100.

אנטאנס שחאדה: אבל למה שהספק יבדוק?

אנטאנס שחאדה: זה התפקיד של הרגולטור, של המשרד.

חן בר יוסף: דבר ראשון, גם הרגולטור בודק, תנוח דעתך.

חן בר יוסף: אבל בסופו של דבר אני נתתי לספק הגז רישיון, אני נתתי לו את הכלי שאיתו הוא מפיץ את הגז, אז שהוא ידאג להבין לאן הגז הזה הגיע.

אנטאנס שחאדה: זה מסורבל - - -

חן בר יוסף: זה ממש לא מסורבל - - -

אימאן ח'טיב יאסין: ברמת העיקרון אני יכולה להסכים עם מה שאתה אומר, אבל במציאות זה כל כך בלתי ישים, כי בסופו של דבר הסוכן הזה ימכור את הגז שלו לאנשים, וכדי למכור את זה צריכה להיות תשתית מסוימת.

אימאן ח'טיב יאסין: תעשו שהתשתית הזאת אכן תהיה קיימת.

חן בר יוסף: מה, תשתית של רישומים?

יעקב מרגי: חן, אל תפריע, תן לה לדבר עד הסוף.

אימאן ח'טיב יאסין: שיגיע לבדוק שהגז בבית של הלקוח מתנהל כמו שצריך ויש לו את כל מה שצריך מבחינת הבטיחות.

אימאן ח'טיב יאסין: אבל בפועל אנחנו יודעים שיש חלק מסוים מהאזורים, במיוחד בדרום.

אימאן ח'טיב יאסין: .. צריך להימצא פתרון כולל לדרום.

אימאן ח'טיב יאסין: הם חיים בצריפים בכל מיני מקומות שאפילו אין אפשרות לעשות את הבדיקה הזאת.

אימאן ח'טיב יאסין: יש אפשרות לעשות את הבדיקה ולפסול, כי אין תשתית כמו שצריך.

אימאן ח'טיב יאסין: בשורה התחתונה אנחנו נהיה בשתי סיטואציות: או שבאמת הולכים על הכי בטוח, לפי החוק ולפי כל הדברים, ואז כולם ילכו לפיראטי ולא נדע מה קורה שם, רק נדע שיש סיכוי להרבה תאונות; או שלפחות יוכלו לקבל את מכל הגז החוקי, שממולא בצורה חוקית ותקנית, ולעבוד בד בבד על - - -

יעקב מרגי: אימאן, זה ברור.

יעקב מרגי: חן, תקשיב, יש מציאות קיימת.

יעקב מרגי: זה לא שאנחנו רוצים עכשיו לשריין איזושהי מציאות עתידית שמאפשרת להפר או לעבוד שלא לפי התקנות, כבר יש עכשיו מציאות קיימת, 150,000 תושבי הפזורה הבדואית חיים בצורה הזאת.

יעקב מרגי: הסוכן מגיע עד לנקודת חלוקה מסוימת ומשם זה הולך הלאה.

יעקב מרגי: אז עכשיו לחפש עכשיו התאמה של לקוחות אל מול כמויות וכן הלאה?

יעקב מרגי: או שתעשו צורה של הסדרה שמתמודדת עם המציאות, כמו שחברת חשמל ידעה להתמודד עם המציאות הזאת.

יעקב מרגי: ..

יעקב מרגי: תנסו גם אתם למצוא התמודדות עם המציאות הקיימת הזאת שתענה על צורכי הבטיחות ופחות או יותר על הדרישה שיש כתובת לבלון הגז.

יעקב מרגי: אני מבין את החשש שלהם.

יעקב מרגי: ואתה יודע מה, יש משהו שאני כמחוקק לא יכול לומר; אם עכשיו לא הייתי מול הפרוטוקול הייתי אומר להם: תירגעו, זה לא יקרה, המציאות יותר חזקה מכל דמיון, זה ימשיך להיות באמצעות החנויות.

יעקב מרגי: חן, אתה מבין את החשש?

יעקב מרגי: אין מציאות שבה הם יעבדו בצורה אחרת ממה שהם עובדים היום.

אנטאנס שחאדה: אנחנו רוצים שהכול יסתדר ויהיה תקין, אבל - - -

יעקב מרגי: גם אין שום סוכן שיכול להגיע עם המשאית שלו לנקודת הקצה של הלקוח הפוטנציאלי בתנאי השטח שקיימים אצלם, אין מציאות כזאת.

חן בר יוסף: אני מבין את הנקודה שלהם, אבל לדעתי אנחנו כורכים פה ביחד כמה דברים ואנחנו עלולים למצוא את עצמנו מפסידים יותר ממרוויחים.

אימאן ח'טיב יאסין: אז מה עושים?

חן בר יוסף: רגע, רגע, אני אסביר.

חן בר יוסף: דבר ראשון, כנראה לא הבהרנו את עצמנו נכון: היתר בנייה הוא אומנם דבר חשוב אבל הוא לא קשור כהוא זה לתקן מערכת גז.

חן בר יוסף: תקן מערכת גז זה המרחק בין הכיריים או בין הגז לבין חשמל.

חן בר יוסף: ולכן כולם יכולים לקבל גז תקין.

חן בר יוסף: מדוב פה על החיים של המשפחות שגרות בפזורה.

יעקב מרגי: חן, אני מסכים איתך, אבל רגע, אני רוצה שתסביר לי בצורה מושלמת - - -

גל נוי אפרת: הכוונה היא שהוא לא נדרש לפי החוק שלנו.

יעקב מרגי: רגע, תהיה לך אפשרות לענות לי.

יעקב מרגי: המחשבה שסוכן גז יעשה בדיקות בכל צריף היא לא מציאותית.

יעקב מרגי: אני אומר את זה בצער, בכאב גדול, אבל צריך גם לחיות.

חן בר יוסף: החוק הזה חל על שני מיליון בתי אב בישראל, ואני חושב שלא יהיה נכון שהסעיף לא יכלול את דרישת הבסיס בגלל אירוע נקודתי.

יעקב מרגי: לא ביקשתי את זה.

אימאן ח'טיב יאסין: אז אולי נחריג את הפזורה - - -

חן בר יוסף: רגע, רגע.

חן בר יוסף: לגבי היכולת לבצע אכיפה אחרת.

חן בר יוסף: .. ושוב אני מזכיר, לצערנו בפזורה יש בעיה, ואנחנו באמת הולכים על קמפיין להעלות את המודעות של הציבור, כי אנשים עושים שם דברים שמסכנים את המשפחות שלהם.

חן בר יוסף: לגבי החקיקה עצמה, אני לא חושב שהיא יכולה להגיד שסוכן לא חייב לבדוק את הלקוחות שלו.

חן בר יוסף: אני לא יודע לכתוב דבר כזה בחקיקה.

יעקב מרגי: אבל אני חייב לומר לך את המציאות.

יעקב מרגי: אני לא אומר לך לשנות את החקיקה, וגם לא שמעת ממני לעשות החרגה.

יעקב מרגי: אבל אני כן אומר שצריך להבין - - -

חן בר יוסף: אני רוצה להתייחס למציאות עצמה - - -

יעקב מרגי: לפחות שלא תחיה בסרט שאחרי שהצבענו ועברה תקופת המעבר הכול הולך להיות טוב.

חן בר יוסף: לא, אני לא חי בסרט.

חן בר יוסף: ביקרתי בפזורה יותר מפעם אחת, אני לא חי בסרט.

חן בר יוסף: מה שאני רוצה להגיד זה שככל שנכתוב את זה וככל שנדרוש את זה כדרישת בסיס, המצב רק יכול להשתפר.

חן בר יוסף: למה הוא יכול להשתפר?

חן בר יוסף: כי הסוכן כן יעשה את - - -

קריאה: - - -

חן בר יוסף: לא, בדרך כלל הסוכנים בפזורה יודעים להגיע לכל מבנה.

חן בר יוסף: הם הולכים לשם ברגל, חלקם גם גרים בפזורה, כך שהם יודעים להסתובב שם.

יעקב מרגי: הם מגיעים עד לסופרמרקט, שגם הוא לא עם היתר בנייה וגם אין בו כיבוי אש ולא כלום.

יעקב מרגי: שם נמצאים הבלונים שלך.

חן בר יוסף: זה לא הבלונים.

חן בר יוסף: אנחנו מדברים על סדר גודל של כמה מיליוני בלונים בישראל, ועליהם החוק חל.

חן בר יוסף: ואני לא חושב שנוכל לתקן ואני לא חושב שנכון לתקן - - -

יעקב מרגי: אתה יודע למה אני אומר "בלונים שלך"?

יעקב מרגי: כי כולם היו בניך.

חן בר יוסף: לגמרי.

חן בר יוסף: החבר'ה שלנו מגיעים לאירועי גז נוראיים שבהם ילדים ומשפחות נפגעו מגז, בפזורה ולא בפזורה, גם פה בירושלים, בגלל שמישהו אמר "יהיה בסדר".

חן בר יוסף: עכשיו, להגיד "יהיה בסדר" זאת לא הדרך.

חן בר יוסף: הסטנדרטים שאנחנו מבקשים הם די בסיסיים, זה לא בשמיים, זה לא מערכות גז שונות מאלו שאנחנו מכירים - - -

אימאן ח'טיב יאסין: אבל כולנו יודעים שהם לא חיים בתנאים בסיסיים, אז למה לדרוש מהם דברים שהם לא מסוגלים?

יעקב מרגי: אבל אימאן, תסכימי איתי שאת רוצה להגן גם על הצרכן.

אימאן ח'טיב יאסין: אני רוצה להגן על הצרכן ועוד איך, אבל לא עד כדי כך שהוא לא מקבל גז.

יעקב מרגי: לא, אין מציאות שלא יהיה לו גז.

אימאן ח'טיב יאסין: אבל גם שלא יהיה כלי כדי לתת להם דוחות.

גל נוי אפרת: סליחה, אבל אנחנו לא כל כך מבינים את הקשר בין הבעיות שהעליתם בפזורה הבדואית לבין הסעיפים האלה - - -

יעקב מרגי: אם לא הבנת אני אעזור לך להבין.

יעקב מרגי: יש בהם חובת פיקוח, נכון?

יעקב מרגי: וגם כתוב: לערוך ביקורת אחת לשישה חודשים לפחות, שבה יבדוק את אלה: התאמת כמות הגז שהסוכן רכש למספר צרכני הגז שלהם הוא מספק גז מטעם בעל הרישיון.

חן בר יוסף: את זה ודאי שחייבים לעשות.

חן בר יוסף: זה לא קשור לשאלה איפה נמצא הלקוח, אלה הרשימות של הסוכן.

חן בר יוסף: הרי סוכן יכול לקנות לפטופ ולהחזיק אקסל, לא משנה איפה הוא גר, נכון?

חן בר יוסף: להתחבר לבטרייה כדי להטעין את הלפטופ הוא יכול?

חן בר יוסף: יכול.

יעקב מרגי: אם הוא קנה מהספק 100 מכלים אז הספק צריך לדעת שיש לו 100 כתובות.

חן בר יוסף: נכון.

אנטאנס שחאדה: אבל אין לו.

יעקב מרגי: יש לו.

חן בר יוסף: אם אין לו - - -

יעקב מרגי: רגע, אני רוצה לטייב את הדיון, אל תפריעו לי.

יעקב מרגי: סיכמנו קודם שאפשר שבין הלקוח לסוכן יהיה הסכם או חשבונית במקום הסכם.

יעקב מרגי: את זה יש לו.

יעקב מרגי: אני עובר הלאה, ל-(ב), "קיומו של חוזה בכתב להספקה של...".

יעקב מרגי: הלאה, ל-(ג), "קיומם של טפסים המעידים על ביצוע בדיקות ראשוניות ובדיקות תקופתיות, בהתאם להוראות לפי סעיף 25, לכל מיתקני הגז לצריכה עצמית המשמשים צרכני גז שהסוכן מספק להם גז..." – פה הבעיה העיקרית.

אילן בנימין: זה חל על כולם.

חן בר יוסף: זה שני מיליון צרכנים בישראל - - -

יעקב מרגי: רגע, לפני שאתם מתלהמים – אני מסכים איתכם.

יעקב מרגי: אבל עוד לא ברור לי אם אתם מכירים את המציאות.

חן בר יוסף: מכירים.

יעקב מרגי: אני מבין את הקושי שלכם; ברגע שאתה דורש דרישות מינימליות ובסיסיות לבטיחות אי אפשר להחריג אף אחד.

יעקב מרגי: אבל צריך להבין את המציאות.

יעקב מרגי: המציאות שם היא שיש אנשים שהסוכן שלהם הוא בעל המכולת או הסופר.

יעקב מרגי: בהלכות שבת זה כלי שני, כלי שלישי.

יעקב מרגי: אומרים "כלי שלישי לא מבשל".

חן בר יוסף: פה כלי שלישי שורף ומפוצץ.

יעקב מרגי: אבל המציאות היא שהלקוח שלו זה בעל הסופר בחורה.

יעקב מרגי: חורה זה עוד איכשהו בנוי, יש היתרים.

יעקב מרגי: אבל יש את וואדי נעם למשל.

יעקב מרגי: תקשיבו, אני חושב שאיתי צודק בקטע הזה, אני הייתי רוצה שתשבו אפילו עם חברי הכנסת.

יעקב מרגי: אני לא אומר שתחריגו, אני מבקש שתשבו ותדברו על המציאות - - -

אנטאנס שחאדה: בואו נמצא פתרון - - -

גל נוי אפרת: אבל - - -

יעקב מרגי: רגע, רגע, קחי אוויר, אל תדאגי, לא נאלץ אותך לעשות משהו שאת לא מאמינה בו, לא נכפה עלייך לקבל דברים בניגוד למצפונך.

יעקב מרגי: אני רואה שקשה לך.

יעקב מרגי: תשבו, תנסו לראות, אולי יש אפשרות הסדרה שלא חשבנו עליה.

גל נוי אפרת: לא, מה שאני מנסה להסביר זה שאלה שתי סוגיות שונות שמערבבים אותן, הן לא קשורות.

גל נוי אפרת: אתם מדברים בעצם על תחולה של הוראות מסוימות על צרכנים באזור מסוים, בלי קשר לשאלה אם זה באמצעות סוכן או לא באמצעות סוכן, נכון?

גל נוי אפרת: הרי זה יכול להיות גם ספק שמספק ישירות למקום.

גל נוי אפרת: לכן אני לא מבינה איך זה קשור לפרק של הסוכנים.

גל נוי אפרת: הסוגיה שאתם מעלים לא קשורה בכלל לפרק של ההסדרה של הסוכנים.

גל נוי אפרת: הרי אין קשר - - -

אימאן ח'טיב יאסין: האם את מוכנה לקבל את ההצעה של כבוד היו"ר ולשבת בישיבה - - -

יעקב מרגי: למה זה לא קשור להסדרה של הסוכנים?

גל נוי אפרת: בוא ניקח לדוגמה מקרה שבו ספק מספק באופן ישיר לצרכנים בפזורה הבדואית, ולא באמצעות סוכן - - -

יעקב מרגי: על זה לא דיברנו.

יעקב מרגי: למה את לוקחת דוגמה שאין בה בעיה?

יעקב מרגי: אנחנו מדברים על דוגמאות שכן יש בהן בעיות.

אימאן ח'טיב יאסין: שזה הרוב.

גל נוי אפרת: הבעיה שלהם היא לא בסוכן, הבעיה היא בתנאים, בסביבה - - -

חן בר יוסף: האם המתקן עומד בתקן ואפשר לבדוק אותו, זאת השאלה.

יעקב מרגי: מה זה מתקן מבחינתך?

חן בר יוסף: הכיריים אצלך בבית.

חן בר יוסף: מה הם בעצם אומרים?

חן בר יוסף: תקשיבו, יש אזור בישראל שבו לא נבקש לא בדיקות, לא בדיקות ראשוניות, לא הספקה לפי הסדר וכו' – בלי קשר לשאלה אם זה מסופק על ידי סוכן או ישירות על ידי חברה.

חן בר יוסף: זאת בעצם הבקשה פה.

חן בר יוסף: ולכן גל אומרת שזה לא רלוונטי לסעיף 31.

חן בר יוסף: סעיף 31 יחול כנראה בכל מקרה, רק השאלה האם יש קבוצה בישראל או אזור גאוגרפי בישראל שלגביו אומרים שלא צריך בדיקה ראשונית, לא צריך בדיקה תקופתית, אפשר פשוט לשים שם בלונים ויהיה בסדר.

חן בר יוסף: זאת הבקשה.

אנטאנס שחאדה: אין דבר כזה "יחול בכל מקרה".

אנטאנס שחאדה: לכן אנחנו יושבים כאן, אדוני היושב-ראש, ודנים בסעיף.

יעקב מרגי: רגע, זה אפשרי בכלל?

גל נוי אפרת: לא, אין דבר כזה לקבוע הוראות בטיחות בדרגה נמוכה יותר לצרכנים מסוימים.

גל נוי אפרת: איפה נשמע כזה דבר?

אימאן ח'טיב יאסין: מה לעשות שיש תושבים שחיים מתחת לכל דרגה.

אימאן ח'טיב יאסין: מה לעשות, זאת המציאות שהם חיים בה.

אימאן ח'טיב יאסין: הם חיים מתחת לכל דרגה.

אנטאנס שחאדה: אדוני היושב-ראש, שהמשרד ייקח את זה על עצמו, למה להפיל את זה על ספקים ועל סוכנים?

אנטאנס שחאדה: בואו נראה אתכם.

יעקב מרגי: עם כל הכבוד, המשרד לא עוסק בזה.

יעקב מרגי: חן, תקשיב, אני לא הייתי רוצה שתעשו כמו שהמשטרה עושה.

יעקב מרגי: יש מקומות שהמשטרה לא נכנסת, חן, ואני לא רוצה שתנהג כמוהם, אני לא רוצה אקס-טריטוריה בבטיחות.

אנטאנס שחאדה: גם אנחנו לא רוצים.

יעקב מרגי: דוגרי, אתם לא משדרים לי שאתם מבינים את הבעיה.

גל נוי אפרת: אבל - - -

יעקב מרגי: לא, את לא תפריעי לי.

יעקב מרגי: אתם לא מכירים בגודל הבעיה.

יעקב מרגי: אני לא יודע מה יהיו התוצאות של ההידברות הזאת.

יעקב מרגי: יכולתי לחוקק את החוק ולטמון את הראש בחול, יכולתי להביא שבוע הבא גיוס ולהפיל אותם בהצבעה, זה לא בעיה.

יעקב מרגי: אבל אני מרמה פה את עצמי, כי אני יודע איך זה עובד בשטח ואיך זה יעבוד בשטח.

יעקב מרגי: אז אם אני כבר משקיע אנרגיה וזמן, אני אומר:

יעקב מרגי: תנסו לראות איך עושים הסדרה.

יעקב מרגי: ..

יעקב מרגי: אני לא אומר להחריג או לעשות אקס-טריטוריה, אבל גם יש מציאות.

יעקב מרגי: תקשיבי, ברגע שאת אומרת לי, "יעקב, תקשיב, על בטיחות אני לא מתפשרת", את בעצם אומרת לי במילים אחרות – מתוך הנחה שהמדינה שלנו מצוינת באכיפה ובבקרה – לגזור על 150,000 תושבים להיות בלי גז.

יעקב מרגי: יכול להיות שתגידו "ישבנו שעות ולא מצאנו דרך אחרת", אבל אני רוצה לדעת שלפחות התאמצנו.

גל נוי אפרת: בסדר, רק חשוב להבהיר לפרוטוקול שאנחנו לא נקבע סטנדרטים בטיחותיים נמוכים יותר או שונים לאוכלוסייה מסוימת.

יעקב מרגי: לא בא לי לכעוס עלייך, למרות שיש מקום לכעוס עלייך על ההערה הזאת.

גל נוי אפרת: סליחה, אבל - - -

יעקב מרגי: ארבע פעמים אמרת וארבע פעמים היסיתי אותך.

גל נוי אפרת: אבל אני חושבת שהפתרון הוא לא בהסדרה של החוק.

גל נוי אפרת: אפשר למצוא פתרונות אחרים - - -

יעקב מרגי: תמצאי מצידי ענף אחר, זה מה שאני מנסה להסביר.

יעקב מרגי: אבל את מכניסה פה מילים לפרוטוקול שלא נאמרו.

יעקב מרגי: לא ביקשנו זאת ממך.

חן בר יוסף: היושב-ראש, אנחנו נשב איתם, נביא את האנשים שעוסקים יום-יום ברגולציה בדרום וננסה לחשוב מה אפשר לעשות.

אנטאנס שחאדה: מקובל.

יעקב מרגי: תודה.

איתי עצמון: אתה מבקש לא להצביע על סעיף 31?

יעקב מרגי: לא, אנחנו לא נצביע עליו.

יעקב מרגי: תדברו איתם, תנסו לעשות חשיבה, ושבוע הבא תגידו לנו מה יצא.

יעקב מרגי: שבוע הבא יהיה לנו גם את 25 ואת הרוויזיה על סעיף 30.

יעקב מרגי: תודה רבה, הישיבה נעולה.